Abang Johari selar dasar sukan tidak konsisten

DEMONSTRASI seni mempertahankan diri taekwondo semasa majlis penutupan Kejohanan TaekwondoAntarabangsa Piala Sarawak Borneo 2022 di Kuching semalam. • Foto ANDRE OLIVEIRO

KUCHING: Premier Sarawak, Datuk Patinggi Tan Sri Abang Johari Tun Openg menyarankan dasar kebangsaan membabitkan sukan taekwando dikaji semula berikutan pengguguran sukan berkenaan dalam Sukan Malaysia (SUKMA) tahun ini.

Katanya, ia penting bagi mengekalkan konsistensi dalam dasar sukan negara sekali gus menjadikan sukan taekwondo sebagai acara sukan sentiasa disenaraikan dalam setiap SUKMA.

“Anda tidak boleh menggugurkan taekwondo sebagai salah satu acara sukan kerana jika tidak, ia juga akan berlaku kepada acara sukan yang lain.

“Sama seperti bola sepak, dart, silat, ia mesti konsisten dan sentiasa tersenarai dalam SUKMA,” katanya pada majlis penutup Kejohanan Taekwondo Antarabangsa Piala Borneo Sarawak (WTF) 2022 di Stadium Perpaduan, di sini semalam.

Abang Johari yang juga penaung Persatuan Taekwondo Sarawak, berkata hanya dasar yang konsisten dapat membantu pertumbuhan dan pembangunan arena sukan negara.

Bagaimapun, katanya kerajaan Sarawak akan terus menyokong mana-mana kejohanan atau acara taekwondo meskipun acara itu digugurkan dalam SUKMA tidak lama lagi.

Sebelum ini, Persatuan Taekwondo Malaysia Sarawak (WTF) memohon status sukan Taekwondo yang disingkir daripada senarai sukan teras untuk dikaji semula ekoran pencapaian cemerlang pada Kejohanan Taekwondo Poomsae Dunia di Goyang, Korea.

Kejohanan itu baru-baru ini menyaksikan kejayaan meraih satu pingat perak dan dua pingat gangsa, sekali gus mencipta sejarah baru untuk Malaysia dalam sukan Taekwondo Poomsae.

Tidak ketinggalan ketika Sukan Asia Tenggara di Hanoi baru-baru ini, pasukan Taekwondo dengan jumlah atlet seramai sembilan orang berjaya meraih satu pingat emas, satu pingat perak, danTiga pingat gangsa.

Untuk rekod, pencapaian pingat emas dalam sukan Taekwondo Kyorugi ini merupakan pingat emas pertama diluar Malaysia sejak 17 tahun lalu.

Untuk rekod, taekwondo disenaraikan antara tiga sukan yang digugurkan daripada SUKMA pada 2017 bersama dengan angkat berat dan sepak takraw.

Bulan lalu, Menteri Belia, Sukan dan Pembangunan Usahawan, Dato Sri Abdul Karim Rahman Hamzah memberitahu sebanyak 426 acara yang akan dipertandingkan pada SUKMA akan datang dan beberapa acara telah digugurkan kerana tidak cukup penyertaan dari negeri-negeri lain.

Antara acara yang menerima impak ialah terjun wanita di mana keseluruhan acara telah digugurkan, karate wanita, berpasukan olahraga, wanita 10 ribu meter jalan kaki, acara angkat berat tidak melebihi 76 kilogram dan acara judo wanita untuk acara ‘nage no kata’.

Selain itu, acara kanu polo lelaki dan wanita, tinju lelaki ‘super heavy weight’ 92 kilogram ke atas juga digugurkan.

Oleh RYNNA SHA’ERRA

See author's posts


Polis tangkap lelaki  mabuk rempuh sekatan

ELLIE EDWARD

BINTULU: Seorang lelaki
tempatan berusia 49 tahun berjaya tangkap polis apabila merempuh pasukan Polis
Diraja Malaysia (PDRM) dan Angkatan Tentera Malaysia dengan menggunakan
kenderaan pacuan empat roda di satu sekatan jalan Op Covid19 Jalan Tun Hussein Onn,
Bintulu sekitar jam11:40, malam kelmarin.

Ketua Polis Daerah
Bintulu, Superintenden Zulkipli Suhaili berkata, dalam kejadian itu suspek
telah melanggar papan pemeriksaan polis dan khemah sekatan jalan raya lalu
terus memecut kenderaan.

“Pasukan kemudiannya
mengejar suspek dan berjaya menahan kenderaan tersebut beberapa kilometer
daripada tempat kejadian,” katanya.

Beliau berkata demikian
dalam satu kenyataan di sini, semalam.

Menurutnya hasil siasatan
awal, pihak polis mendapati bahawa suspek di bawah pengaruh alkohol.

“Semakan kenderaan suspek
mendapati tiada dilaporkan hilang dan suspek ditangkap dan dibawa ke Ibu
Pejabat Polis Daerah Bintulu,” katanya.

Tegas beliau, suspek
disiasat di bawah seksyen 26(2) Akta Polis 1967/ 186 Kanun Keseksaan, seksyen
336 Kanun Keseksaan dan seksyen 11(1) Peraturan-Peraturan Pencegahan dan Pengawalan
Penyakit Berjangkit (Langkah-Langkah Di Dalam Kawasan Tempatan Jangkitan) 2020.

Sementara itu, beliau
memaklumkan bahawa suspek turut disiasat di bawah seksyen 45 Akta Pengangkutan
Jalan 1987.

Katanya, suspek kini
ditahan reman selama 4 hari di Lokap Balai Polis Pusat Bintulu, sehingga 8.4.20
untuk siasatan lanjut.

See author's posts


Naomi cuba sesuaikan diri

NAOMI Osaka menjadi atlet pertama Jepun memenangi kejuaraan Slam, yang ketiga dalam ‘Open Era’ untuk layak pada pusingan akhir WTA pada 2018.

Dia
juga melakar sejarah sebagai pemain pertama Asia melonjak ke puncak teratas
dunia menerusi ranking WTA.

Penularan
wabak pandemik Covid-19 menyebabkan penangguhan Olimpik Tokyo kepada Julai
tahun depan.

Naomi
mungkin antara salah seorang daripadanya yang kecewa apabila mengetahui
mengenai penangguhan temasya sukan terbesar itu.

“Seperti
kebanyakan atlet yang menjalani latihan, saya memang pada mulanya agak kecewa
namun sedar penangguhan itu adalah untuk kebaikan seluruh dunia.

“Anda
tahu perlawanan boleh ditangguhkan, kita akan bersama-sama kembali pada 2021
dan bersedia sepenuhnya,” kata Naomi.

“Saya
sebenarnya sangat bersimpati dengan atlet, seperti atlet olahraga yang bekerja
keras selama empat tahun dan merancak untuk tampil dengan kemuncak prestasi
pada tempoh masa ditetapkan itu.

“Kini
mereka terpaksa mengubah kembali jadual latihan dan memulakannya semula.

“Tenis
pula agak berbeza jadi saya tidak perlu melakukan terlalu banyak perubahan.

“Saya
tahu ramai orang termasuk rakan rapat yang bekerja keras untuk persediaan
Olimpik, dan saya tahu bagaimana sukar perkara ini kepada rakyat di Jepun
juga… jadi ia memang sukar.

“Tetapi
sudah tentu ia adalah keputusan tepat, yang mana saya sangat menyokong
penangguhan itu.

“Saya
sangat berharap Olimpik akan menjadi perayaan besar bagi dunia dalam memerangi
wabak pandemik ketika ini.

“Seingat
saya, saya bermain tenis hampir setiap hari, jadi tempoh ini adalah peluang
untuk berehat dan memulakannya semula.

“Saya
banyak meluangkan masa memasak, bersenam untuk kekal cergas, membaca serta
sentiasa berhubung dengan adik-beradik dan keluarga.

Saya
tidak dibenarkan bermain tenis, bagaimanapun saya ada berbincang dengan
jurulatih dan jurulatih kecergasan harian.

Selain mencari jalan untuk kekalkan
kecergasan badan sebagai persediaan apabila jelajah kembali bersambung. Ia
norma baharu tetapi saya dapat menyesuaikan diri.” tambahnya.-AFP

See author's posts


KKMM siap siaga jika kempen secara dalam talian

PEKAN: Kementerian Komunikasi dan Multimedia sudah bersiap siaga dalam aspek capaian internet jika Suruhanjaya Pilihan Raya (SPR) menggalakkan kempen Pilihan Raya Kecil (PRK) Dewan Undangan Negeri (DUN) Chini dilakukan menerusi media sosial.

Menterinya Datuk Saifuddin Abdullah berkata Suruhanjaya Komunikasi dan Multimedia Malaysia (SKMM) Pahang telah memulakan kerja menaik taraf dan meluaskan capaian internet di kawasan DUN Chini sejak minggu lepas.

“SKMM telah membuat ujian pada 27 Mei lalu di semua 15 pusat daerah mengundi (PDM) dan mendapati terdapat beberapa kawasan yang agak lemah dari aspek capaian internet dengan capaian paling lemah di PDM Felda Chini 3.

“Penambahbaikan dibuat secara berperingkat oleh semua syarikat telekomunikasi utama di sini dan ujian di PDM Felda Chini 3 semalam mendapati ada penambahbaikan dari segi capaian dan diharapkan ia lebih baik menjelang hari penamaan calon (pada 20 Jun),” katanya.

Saifuddin berkata demikian kepada pemberita selepas meninjau Pusat Internet Felda Chini 1 di sini, semalam. Turut hadir Pengarah SKMM Pahang Zahari Ismail, Pengurus Besar Telekom Malaysia Pahang Datuk Zulfikri Hashim dan Pengarah Penerangan Pahang Mohd Salmun Mustafa.

Saifuddin berkata penambahbaikan capaian dan kapasiti internet itu juga mengambil kira jumlah penduduk yang dijangka bertambah di Felda Chini sepanjang tempoh PRK, khususnya pada hari pengundian kerana pengundi dari luar pulang menunaikan kewajipan mereka.

“Syarikat telekomunikasi telah diminta menyediakan stesen pemancar bergerak di kawasan yang mempunyai jumlah penduduk yang padat manakala bagi kawasan dengan pengguna sedikit, kita akan mengoptimumkan penggunaan menara pemancar sedia ada di sini,” katanya.

Katanya jika kempen secara dalam talian dijadikan sebagai prosedur operasi standard (SOP) PRK DUN Chini, ia membuka ruang kepada SPR untuk melakukan pembaharuan terhadap sistem pilihan raya negara ini untuk disesuaikan dengan perkembangan teknologi semasa.

Selain kempen secara dalam talian, Saifuddin juga melihat perlunya SOP baharu dari segi kehadiran yang minimum meliputi calon, pencadang dan penyokong pada hari penamaan pada pilihan raya umum akan datang bagi mengelakkan pembaziran.

“Perarakan penyokong biasanya memerlukan belanja besar untuk pengangkutan, penyediaan bendera dan sebagainya. Saya fikir politik yang sihat tidak lagi harus berlaku pembaziran wang dan tenaga selain ia dapat mengurangkan ketegangan antara penyokong,” katanya.

PRK DUN Chini diadakan ekoran kematian penyandangnya Datuk Seri Abu Bakar Harun pada 6 Mei lalu akibat serangan jantung. SPR menetapkan pilihan raya kecil itu diadakan pada 4 Julai dengan 20 Jun sebagai hari penamaan calon manakala pengundian awal pada 30 Jun.

Pada Pilihan Raya Umum ke-14 lalu, Abu Bakar daripada Barisan Nasional menang dengan majoriti 4,622 undi selepas memperoleh 10,027 undi mengalahkan calon PAS Mohd Fadhil Noor Abdul Karim yang mendapat 5,405 undi dan calon PKR Mohamad Razali Ithnain hilang deposit selepas hanya mendapat 1,065 undi. — Bernama

See author's posts


Program Jelajah Belia tiada kaitan politik

DARO: Penganjuran Program Jelajah Belia Sarawak sejak tahun 2019 bukan bertujuan untuk berkempen atau berpolitik, sebaliknya bagi memajukan golongan belia yang menjadi harapan bangsa.

Menteri Pelancongan, Kesenian dan Kebudayaan dan Menteri Belia dan Sukan, Datuk Abdul Karim Hamzah menegaskan perkara itu semasa merasmikan Program Jelajah Belia Sarawak 2020 Peringkat Daerah Daro, di sini semalam.

Menurutnya, kerajaan melaksanakan program itu kerana menyedari pentingnya fungsi belia sebagai aset pembangunan masa depan.

“Kita ingin belia sedar bahawa kerajaan tidak mengabaikan mereka. Malah ini merupakan satu peluang keemasan untuk mereka menimba ilmu dan pengalaman baharu,” ujarnya.

Katanya, golongan belia adalah generasi muda yang bakal mewarisi kemajuan dan kesejahteraan negara.

“Oleh itu, program yang diadakan sejak tahun lalu bukan untuk berkempen. Kita mengadakannya untuk belia kerana mereka aset yang paling berharga,” ujarnya.

Justeru, katanya lagi, tiada pemasangan dan pengibaran bendera politik ketika penganjuran program tersebut kerana tidak mahu melibatkan hal-hal politik.

“Penganjuran program ini bertujuan untuk membentuk acuan yang terbaik dalam kalangan belia agar mereka menjadi insan berkualiti.

“Selain itu, aspirasi golongan belia juga perlu diketahui. Ini kerana merekalah yang bakal membentuk negeri dan negara pada masa depan.

“Golongan belia juga bakal menjadi pemimpin masa depan yang berpotensi,” ujarnya.

Katanya, program seumpama itu berupaya menjadi acuan yang terbaik kepada belia untuk meningkatkan jati diri dan individu berkualiti.

“Kerajaan Sarawak tidak mengabaikan kepentingan belia di negeri ini. Kita sentiasa tampil dengan inisiatif terkini bagi memberi peluang kepada belia untuk menimba pengalaman baharu.

“Pada masa yang sama, kita membina dan menyediakan pelbagai fasiliti bagi memudahkan kelompok ini menjalankan aktiviti,” katanya.

Program tersebut adalah Siri Ke-11 dianjurkan khas untuk golongan belia di seluruh Negeri Sarawak.

Turut hadir Ahli Dewan Undangan Negeri Daro, Safiee Ahmad, Pemangku Setiausaha Tetap Kementerian Belia dan Sukan Sarawak, Nancy Jolhie dan Residen Bahagian Mukah, Hamdiah  Bakir.

Oleh Akum Giman

See author's posts


Elaun PPMS naik kepada RM800

PERDANA Menteri Datuk Seri Ismail Sabri Yaakob beramah mesra bersama para hadirin semasa hadir ke Perhimpunan Perdana Sempena Sambutan 60 Tahun Jabatan Kemajuan Masyarakat (KEMAS) di Taman Ekspo Pertanian Malaysia (MAEPS) semalam. Turut sama Menteri Pembangunan Luar Bandar Datuk Seri Mahdzir Khalid. • Foto BERNAMA

SERDANG: Kerajaan bersetuju untuk menaikkan elaun Pembantu Pemaju Masyarakat Sukarela (PPMS) daripada RM500 kepada RM800, yang akan melibatkan 9,439 kakitangan Jabatan Kemajuan Masyarakat (KEMAS), demikian umum Perdana Menteri Datuk Seri Ismail Sabri Yaakob semalam.

Berucap di hadapan kira-kira 7,000 warga KEMAS pada Majlis Perhimpunan Perdana Sambutan 60 Tahun KEMAS di sini, Ismail Sabri berkata kerajaan juga bersetuju menaikkan bantuan sara hidup ahli Persatuan Bekas Anggota KEMAS Malaysia (PBKAM) daripada RM300 ke RM500.

Mengimbau pertemuannya dengan PBKAM ketika beliau menerajui Kementerian Kemajuan Luar Bandar dan Wilayah yang kini Kementerian Pembangunan Luar Bandar, Ismail Sabri berkata PBKAM telah memohon untuk diberikan bantuan sara hidup yang sebelum itu tidak ada, namun bantuan sara hidup untuk PBKAM itu akhirnya diluluskan dengan jumlah RM300.

“Demi mengenang jasa PBKAM seramai 4,423 orang, saya setuju naikkan bantuan sara hidup kepada RM500 sebulan,” katanya yang menghargai sumbangan warga KEMAS dalam melaksanakan pelbagai usaha untuk meningkatkan kualiti kesejahteraan masyarakat luar bandar pada majlis perhimpunan itu.

Pada perhimpunan yang turut dihadiri Menteri Pembangunan Luar Bandar Datuk Seri Mahdzir Khalid itu, Ismail Sabri berkata kerajaan juga bersetuju memberi peruntukan RM8 juta kepada KEMAS bagi program digitalisasi 800 Taman Bimbingan Kanak-Kanak (Tabika) KEMAS.

Ismail Sabri dalam ucapannya berkata, kerajaan juga bersetuju dengan beberapa cadangan yang dikemukakan Mahdzir berhubung penambahbaikan perjawatan KEMAS khususnya kakitangan kontrak dan Pegawai KEMAS Daerah.

Antara cadangan yang diutarakan oleh Mahdzir dalam ucapannya terdahulu ialah memendekkan tempoh kelayakan pegawai kontrak perkhidmatan ke lantikan jawatan tetap daripada 15 tahun kepada 10 tahun; dan melonggarkan syarat kepada pegawai lantikan kontrak perkhidmatan yang telah berkhidmat lebih dari 10 tahun tetapi kurang dari 15 tahun untuk dilantik ke jawatan tetap.

Turut dicadangkan ialah kenaikan pangkat dan gred Pemaju Masyarakat pelbagai jurusan daripada Gred S19 ke Gred S22 dan S26; penstrukturan semula perjawatan Pendidik Masyarakat Tabika dan Taska serta Penolong Pegawai Kemahiran dan Komuniti di KEMAS dengan memberi peluang kenaikan pangkat daripada Gred S29 ke Gred S32 dan S38.

“Saya harap perkara ini diambil tindakan segera demi menghargai jasa daripada warga KEMAS,” kata Ismail Sabri yang meminta Ketua Pengarah Perkhidmatan Awam Datuk Seri Mohd Shafiq Abdullah yang turut hadir pada majlis perhimpunan itu untuk mengambil tindakan segera terhadap permohonan yang disokong beliau itu.

Ismail Sabri berkata warga KEMAS secara amnya merupakan benteng barisan hadapan kerajaan dengan ahlinya bertindak sebagai ejen perubahan yang menjadi perantara antara rakyat dan kerajaan, dan sewajarnya warga KEMAS memainkan peranan sebagai mata dan telinga kerajaan.

Perdana Menteri berkata KEMAS juga perlu aktif untuk mendapatkan maklum balas tentang pelbagai isu yang dilontarkan masyarakat di peringkat umbi dan memanjangkannya kepada pengurusan tertinggi serta kementerian, selain menyebar luas maklumat berkaitan dasar-dasar kerajaan kepada masyarakat luar bandar.

“Ketika ini kalau kita lihat banyak isu yang diputarbelitkan, banyak fitnah disebarkan. Kalau fitnah disebarkan tanpa jawapan dan penjelasan, fitnah itu akhirnya dipercayai berita fakta yang sebenar.

“Kita mesti menjawabnya dan tanggungjawab anggota KEMAS untuk memberikan penjelasan kepada rakyat tentang isu-isu yang berbangkit malah KEMAS juga bertanggungjawab menyampai maklumat mengenai dasar-dasar yang diumum kerajaan,” katanya.

Sebagai agen perubahan, katanya anggota KEMAS hendaklah melengkapkan diri dalam segala ilmu dan kemahiran terutama dalam bidang yang berkaitan dengan peranan dan tanggungjawab KEMAS.

Ismail Sabri berkata KEMAS amat penting dalam membantu negara membangunkan modal insan terutamanya di kawasan luar bandar.

“Khidmat dan bakti KEMAS tidak boleh disangkal oleh mana-mana pihak malah peranannya akan terus diperkasa dengan menumpukan kepada pendidikan awal kanak-kanak yang berkualiti dan mampu melahirkan generasi berkeyakinan tinggi dan cemerlang,” katanya.

KEMAS ditubuhkan pada 1961 melalui program Rancangan Pelajaran Dewasa yang bertujuan membasmi masalah buta huruf melibatkan hampir dua juta orang dewasa ketika itu.

KEMAS, menurut Ismail Sabri merupakan perintis pendidikan awal kanak-kanak melalui penubuhan Taman Bimbingan Kanak-kanak (Tabika) pada 1970 dan Taska KEMAS pada 1995 kerana kanak-kanak merupakan aset paling bernilai sebagai pewaris bangsa kita, bangsa Malaysia.

Sehingga kini, KEMAS mempunyai 10,744 kelas Tabika yang disertai oleh 208,347 kanak-kanak dan 545 kelas Taska KEMAS dengan 9,973 kanak-kanak diberikan pendidikan awal berkualiti terutamanya di luar bandar termasuk di pulau dan juga kawasan Orang Asli, katanya.

Beliau berkata KEMAS telah mengambil inisiatif memperkenalkan program STREAM (Science, Technology, Religion, Engineering, Arts and Mathematics) yang akan diperluaskan ke semua Tabika KEMAS di seluruh negara bagi menarik minat kanak-kanak terhadap bidang sains dan teknologi.

Ismail Sabri dalam pada itu mahu pihak Kementerian Pembangunan Luar Bandar mengadakan perancangan jangka panjang yang jelas bagaimana untuk menambah baik bangunan-bangunan Tabila KEMAS di seluruh negara.

“Banyak Tabika Kemas yang uzur, saya tahu. Ada Tabika Kemas yang menumpang bangunan orang, kalau dekat kampung menumpang balai raya. Banyak perlukan perubahan,” katanya. – Bernama

See author's posts


Pilihan raya pusingan kedua Iran bermula Jumaat

TEHRAN: Pilihan raya parlimen pusingan kedua Iran bermula pada Jumaat.

Mereka yang layak akan mengundi di 3,100 saluran di 10 kawasan diseluruh negara, lapor Agensi Berita Republik Islam (IRNA).

Kira-kira 100 ribu orang kakitangan ditugaskan untuk memastikan pilihanraya berjalan lancar.

Pilihan raya pusingan kedua itu ditangguhkan pada Mac kerana penularanCovid19.- Bernama

See author's posts


16 September imbau pembentukan Malaysia

MIRI : Sambutan Hari Malaysia cukup penting khususnya kepada rakyat Sarawak mengimbau sejarah pembentukan Malaysia pada setiap 16 September.

Sehubungan itu, Menteri  Muda Pelancongan, Kesenian dan  Kebudayaan, Datuk Sebastian  Ting  berkata, tarikh 16 September perlu sentiasa disuburkan di dalam masyarakat   Sarawak mengambil kira tarikh  tersebut sinonim dengan pembentukan Malaysia antara tiga wilayah iaitu Semenanjung Malaysia, Sarawak dan Sabah.

“Masyarakat hari ini dan generasi akan datang perlu meraikan  tarikh dan peristiwa ini sebagai pencetus kepada rasa sayangkan Sarawak dan ingin menyumbang kepada Sarawak di samping semangat patriotik dan cintakan negara dalam  kalangan rakyat.

“Saya amat berterima kasih kepada Kerajaan Sarawak di bawah pimpinan Ketua Menteri  Datuk Patinggi Abang Johari Tun  Openg  kerana sentiasa komited dalam memastikan keinginan rakyat  Sarawak supaya mana-mana hak yang sudah terhakis di bawah Perjanjian Malaysia 1963 (MA63) dikembalikan semula kepada negeri ini,” katanya.

Ting  berkata  demikian  semasa  berucap  pada  Program Ziarah UKAS – Semarak Kemerdekaan anjuran  Unit Komunikasi Awam Sarawak, Jabatan Ketua Menteri Bahagian Miri yang  diadakan  di  Grand  Old  Lady di  Bukit  Kanada  di  sini, semalam.

Program tersebut  diadakan bersempena Hari Malaysia yang bakal diraikan pada 16 September ini.

Seramai 50 peserta penunggang bermotosikal iaitu terdiri daripada Kelab Sukan Rekreasi Permotoran Y15zr Miri (KPY15zr Miri), Geng Tayar Besar Miri (GTB Miri), Miri Rider Motorcycle Club (MRMC), Santai Bikers Team Bekenu, Pelesit Selatan, Riders 30 Miri dan Miri Bikers Club telah hadir bagi bersama-sama menyemarakkan lagi sambutan program tersebut.

Hadir  sama, Datuk  Bandar  Miri , Adam  Yii  dan Residen  Miri, Abdul Aziz Mohamad Yusuf.

Oleh LIONG CHAI LING

See author's posts


Sertai acara Membuat Kuih Bulan Bersalji Kreatif

KUCHING: Bersempena Festival Pertengahan Musim Luruh 2020, acara pertandingan Membuat Kuih Bulan Bersalji Kreatif akan diadakan Aeroville Mall, Jalan Stutong di sini hari ini.

Pertandingan itu dianjurkan oleh Persatuan Tukang Masak How Yu dengan kerjasama rakan media, Utusan Sarawak dan Sin Chew Daily serta ditaja oleh AeroVille Mall, Liansin, Anna Liew Buffalo dan Hoi Tin Lau Restaurant Sdn. Bhd.

Penyertaan dibuka kepada warga Kuching yang berbakat dan berminat membuat Kuih Bulan tanpa mengira umur dan bangsa dengan terhad kepada 30 kumpulan sahaja yang mana setiap kumpulan terdiri daripada dua orang ahli, sama ada dua dewasa atau seorang dewasa bersama seorang kanak-kanak.

Beberapa hadiah menarik bakal disediakan oleh pihak penganjur selain penyertaan yang ditolak kerana melebihi had penyertan turut menerima ‘door gift’ di samping acara cabutan bertuah yang menawarkan hadiah-hadiah menarik.

Pada pertandingan hari ini peserta tidak perlu membawa bahan masakan atau peralatan kerana semua keperluan disediakan oleh pihak penganjur kecuali membawa bahan hiasan untuk dekorasi Kuih Bulan masing-masing.

Kriteria penghakiman dibuat berdasarkan kriteria hiasan (40 markah), reka bentuk, kreatif (30 markah), kekemasan (20 markah) dan kebersihan (10 markah).

Antara hadiah yang ditawarkan ialah RM200 berserta hadiah istimewa untuk pemenang pertama, tempat kedua bakal membawa balik RM150 berserta satu hadiah istimewa dan untuk tempat ketiga ialah RM100 berserta hadiah sampingan.

Sementara itu, 15 kumpulan lain turut menerima hadiah sagu hati berupa Kek Bulan dan Kuih Bulan serta hadiah sampingan.

Dalam pada itu, mereka yang datang tetapi bukan untuk bertanding juga layak menerima ‘door gift’ dengan syarat membawa bersama borang penyertaan asli.

Borang penyertaan boleh didapati daripada akhbar-akhbar yang menjadi rakan media pertandingan serta perlu dilengkapi dengan maklumat peserta, dirakam gambar dan dihantar melalui WhatsApp ke nombor 016-8078118 dan 016-8893813 atau dihantar ke kaunter AeroVille Mall dengan acara bermula pada jam 1.00 hingga 4.30 petang ini.

See author's posts


‘Tamparan buat Baru Bian’

LAWAS: Lagi ahli parti pembangkang Sarawak keluar parti untuk memberi sokongan kepada Gabungan Parti Sarawak (GPS).

Kali ini, Naib Presiden Parti Bumi Kenyalang(PBK), Peter Asut keluar daripada parti itu dan menyatakan sokongan terbuka kepada calon GPS bagi kerusi Parlimen Lawas, Dato Henry Sum Agong.

Beliau bersama 325 penyokong dalam kalangan pengundi berdaftar di Kampung Purusia Trusan, juga meminta masyarakat Lun Bawang untuk memberi sokongan padu kepada Henry Sum Agong.

Peter Asut menyertai ratusan penyokong menyambut ketibaan Henry Sum Agong yang juga Timbalan Menteri Pengangkutan dalam lawatan ke kampung Purusia semalam.

Ini sekali gus memberi kelebihan kepada Henry Sum dalam pertembungan ‘dua gergasi Lun Bawang’ di Utara Sarawak, yang memperlihatkan cabaran Baru Bian dari Parti Sarawak Bersatu (PSB).

Baru Lian ‘lari’ dari kerusi Parlimen Selanggau di Sibu yang disandangnya sebelum ini. Seorang lagi calon ialah Japar Suyut (PH-PKR).

Tindakan keluar parti PBK itu juga adalah tamparan buat Baru Bian yang cuba meraih sokongan padu kaum Lun Bawang.

Kelmarin, seramai 4,800 ahli PSB Cawangan Kabong mengumumkan keluar daripada parti pembangkang itu untuk menyokong GPS.

Menurut Peter hanya GPS dan Parti Pesaka Bumiputera Bersatu (PBB) dapat membela nasib rakyat dan mereka yakin Henry Sum berupaya untuk membawa masyarakat Lun Bawang maju bersama rakan kaum lain di Lawas.

“Kita dapat melihat rekod perkhidmatan Henry Sum dalamn Kerajaan Persekutusn yang berjaya membawa projek dan pembangunan kepada rakyat Lawas,” katanya.

Peter mengakui keputusan pilihan raya negeri tahun lalu telah menjadi bukti apabila pengundi di Sarawak sudah matang dalam berpolitik.

“Rakyat Sarawak memerlukan sebuah kerajaan yang kuat dan menyokong gabungan parti yang saling bersatupadu untuk membawa Sarawak lebih maju,”katanya.

Sekarang ini katanhya, Sarawak amat memerlukan sebuah kerajaan yang kuat dan parti yang bergerak seirama dalam GPS bagi melindungi, menuntut hak Sarawak.

“Kita tidak mahu rakyat kita di Sarawak berpecah-belah dalam kelompok kecil yang akhirnya tidak mampu untuk berjuang demi Sarawak,” katanya.

“Kita juga tidak mahu melihat Parlimen Lawas ini jatuh kepada parti serpihan SUPP (iaitu PSB) apa lagi parti dari Malaya seperti Pakatan Hatan (PH) yang telah mengkhianati Sarawak,” katanya.

Peter dengan nada penuh kecewa sambil memegang erat tangan Henry Sum memberitahu bahawa kejatuhan kerusi Dewan Undangan Negeri (DUN) Ba’Kelalan kepada pembangkang selama tiga penggal juga menyebabkan rakyat di situ ketinggalan dari segi projek dan peruntukan berjumlah jutaan ringgit setiap tahun.

Seterusnya beliau mendedahkan bahawa sepanjang 39 tahun berkhidmat sebagai penjawat awam menyaksikan banyak usaha kerajaan BN pada waktu dulu dan sekarang GPS disalurkan untuk pembangunan.

“Kita akui bahawa politik bukan untuk tujuan atau kejayaan peribadi tetapi akhirnya ialah kesan politik itu kepada rakyat, kampung dan keluarga kita sendiri.

“Memang dulu kita terpengaruh dan sekarang dapat melihat dorongan rakyat yang menyokong GPS telah membuka mata yang mana politik bukan untuk diri tetapi untuk rakyat,” katanya.

Peter yang kini tidak menyertai mana-mana parti politik memberi jaminan akan terus berkempen untuk kemenangan GPS di kawasan Lun Bawang di Trusan.

Oleh ADENG EDRUS

See author's posts


Malaysia perlukan penguasaan teknologi tinggi

CYBERJAYA: Malaysia perlu menjadi negara berteknologi tinggi ke arah mencapai status negara berpendapatan tinggi, kata Tan Sri Muhyiddin Yassin.

Perdana Menteri berkata, sejarah telah membuktikan betapa kekuatan militari dan empayar ekonomi serta kuasa besar dunia banyak bergantung kepada penguasaan teknologi.

Dalam konteks Malaysia katanya, sekitar dua dekad selepas Perang Dunia Kedua, Keluaran Dalam Negara Kasar (KDNK) per kapita negara jauh lebih tinggi berbanding Korea Selatan dan Taiwan.

Bagaimanapun, katanya, kedudukan itu dicantas Taiwan hanya selang dua tahun selepas itu dan Korea Selatan pula pada 1977 dengan kejayaan mereka tidak lain daripada pencapaian dan penguasaan teknologi.

Melancarkan National Technology & Innovation Sandbox (NTIS), di sini semalam Muhyiddin berkata, inisiatif NTIS akan dapat menyokong dan mempercepatkan usaha kerajaan untuk membangunkan teknologi negara serta mengkomersialkan teknologi tempatan oleh para peniaga dan usahawan.

NTIS, yang merupakan inisiatif di bawah Pelan Jana Semula Ekonomi Negara (PENJANA), adalah satu cara mempercepatkan peluang pertumbuhan ekonomi melalui penggunaan teknologi disruptif seperti kecerdasan buatan (AI), robotik, teknologi dron, teknologi sensor dan infrastruktur 5G dalam misi menyelesaikan permasalahan negara, katanya.

“Ini termasuklah permasalahan nasional yang meliputi kebergantungan terhadap buruh asing, risiko jaminan makanan, penjagaan kesihatan serta ketidaksamaan capaian internet dan jurang infrastruktur digital,” katanya.

Muhyiddin berkata, NTIS dilihat bakal memacu Malaysia ke arah negara berteknologi dan berpendapatan tinggi melalui penyelesaian inovatif, terutamanya dari cetusan penyelesaian dan kepakaran tempatan.

Melalui NTIS katanya, syarikat pemula, pembangun teknologi, para penyelidik dan inovator boleh melaksanakan projek inovasi dalam persekitaran sandbox atau terkawal.

“Dengan adanya semakan kepada beberapa peraturan yang berupaya memberi kelonggaran untuk mengupaya, menguji serta mencuba teknologi baharu, saya yakin pembangunan penyelesaian berlandaskan teknologi dan inovasi dapat dipercepatkan,” katanya.

Bagi tujuan itu katanya. kerajaan melalui Kementerian Sains, Teknologi dan Inovasi (MOSTI) memperuntukkan RM100 juta untuk menggalakkan perkembangan teknologi, inovasi dan kreativiti dalam perkhidmatan dan pengkomersialan inovasi tempatan, serta mengorak langkah dalam mempertingkatkan penyelidikan dan pembangunan (R&D) baharu.

Ini katanya, boleh mengurangkan kebergantungan negara kepada teknologi dan inovasi daripada luar negara, selain dapat meningkatkan produktiviti dan kualiti hidup rakyat.

Muhyiddin berkata, ekonomi yang berpaksikan inovasi akan membentuk masyarakat yang aktif, mempunyai daya tahan dan daya saing yang tinggi dan seterusnya melonjakkan nama negara ke tahap yang disanjungi masyarakat global.

Beliau memberi contoh penyedia perkhidmatan dron  tempatan yang dipacu AI iaitu Aerodyne Group yang menerima pelbagai pengiktirafan termasuk ditempatkan pada kedudukan ketiga dunia oleh Drone Industry Insights (DII) dalam ’10 Penyedia Terbaik Perkhidmatan Dron 2019′ dan dinamakan sebagai Frost & Sullivan’s ‘Asia Pacific UAV Services Company of 2019’.

Menurut Muhyiddin, beberapa projek perintis telah dikenal pasti di bawah NTIS termasuk Farm Assist Robot for Multi Operation (FARMO) yang digunakan di sektor  pertanian, robot rehabilitasi untuk hospital dan robot linear untuk aplikasi industri.

“Untuk petani di luar sana, penggunaan inovasi seperti robot FARMO contohnya dapat mengelakkan anda daripada terdedah dengan persekitaran yang berbahaya sewaktu anda melakukan aktiviti semburan racun kimia atau organik untuk tanaman.

“Penggunaan FARMO dapat meningkatkan produktiviti secara efisien kerana proses semburan dapat dilakukan dengan lebih cepat dan penggunaan bahan semburan dapat dikurangkan berbanding kaedah konvensional di samping meningkatkan penjimatan tenaga kerja,” katanya.

Dari aspek komersil, Muhyiddin berkata, NTIS mampu memangkinkan pembangunan penyelesaian inovatif daripada peringkat R & D ke peringkat yang sedia untuk dikomersialkan dengan jangkaan pulangan pelaburan (ROI) kira-kira RM300 juta.

Katanya, dalam tempoh lima tahun akan datang, hasil pencapaian serta impak NTIS akan dapat dilihat, meliputi pelbagai aspek termasuk menyumbang kepada Pendapatan Negara Kasar (PNK), KDNK dan penglibatan sosial yang lebih tinggi di samping kesan positif pengganda ekonomi.

Ia juga akan membantu meningkatkan peluang pekerjaan berkemahiran tinggi, menyumbang kepada peningkatan pelaburan sektor swasta dalam R & D, menggalakkan pengunaan teknologi tempatan yang tinggi, mengurangkan kebergantungan kepada pekerja asing serta membantu dalam meningkatkan kadar pengkomersialan negara, katanya.

Pada majlis itu, Muhyiddin turut berinteraksi secara langsung melalui persidangan video dengan dua pengusaha projek perintis NTIS dari Muar, Johor dan Ijok, Selangor yang menerangkan tentang projek masing-masing.

Turut hadir ialah Menteri Kanan iaitu Menteri Perdagangan Antarabangsa dan Industri Datuk Seri Mohamed Azmin Ali, Menteri di Jabatan Perdana Menteri (Ekonomi) Datuk Seri Mustapa Mohamed, Menteri Pengajian Tinggi Datuk Dr Noraini Ahmad dan Menteri Sains, Teknologi dan Inovasi Khairy Jamaluddin. – Bernama

See author's posts


Pertimbang semula keputusan aset Afghanistan

HAMID Karzai bercakap pada sidang media di Kabul, Afghanistan.• Foto AFP

KABUL: Bekas Presiden Afghanistan Hamid Karzai pada Ahad menggesa Presiden Amerika Syarikat (AS) Joe Biden mempertimbangkan semula keputusan memperuntukkan AS$3.5 bilion daripada SS$7 bilion aset beku Afghanistan untuk digunakan bagi prosiding undang-undang yang tertangguh dan tuntutan pampasan tragedi 9/11.

“Bagaimana AS boleh peroleh pampasan daripada negara yang menjadi mangsa keganasan?,” kata Karzai pada sidang di Kabul lapor Agensi Anadolu.

Beliau memetik kejadian pembunuhan pengasas al-Qaeda Osama bin Laden pada 2011 yang dituduh sebagai dalang serangan 9/11 dan dibunuh tentera AS dalam operasi di utara Pakistan.

Barack Obama merupakan presiden AS ketika itu, dan Biden naib presiden.

Karzai menegaskan bahawa rakyatnya tidak sepatutnya menanggung perbuatan yang dilakukan Osama, meminta presiden AS menyemak semula perintah eksekutifnya serta mengembalikan US$7 bilion milik bank pusat Afghanistan, lapornya.

“Bagaimana mereka boleh menyalahkan negara miskin dan merampas wang mereka?” Karzai merujuk kepada kesempitan kewangan dihadapi negara itu sejak Taliban mengambilalih tampuk pemerintahan pada Ogos lalu.

Pada Jumaat, Biden menandatangani perintah eksekutif mengagihkan dana beku terhadap mangsa tragedi 9/11 dan bantuan kemanusiaan di Afghanistan.

Dana tersebut telah disimpan dalam Bank Rizab Persekutuan sejak Taliban mengambil alih kerajaan Afghanistan.

Taliban mendakwa pemilikan dana itu, tetapi AS tidak mengiktiraf mereka sebagai kerajaan Afghanistan yang sah. Aset itu terdiri mata wang, bon, dan emas.

Pemangku pegawai Taliban berulang kali menuntut pembebasan dana yang dikawal di New York, tetapi di bawah sekatan antarabangsa, sebarang transaksi kewangan dengan kumpulan itu adalah haram.

Menurut Agensi Anadolu, bank pusat Afghanistan pada Sabtu membantah tindakan AS, dengan berkata: “Pemilik sebenar rizab ini adalah rakyat Afghanistan. Rizab ini bukan milik kerajaan, parti, atau kumpulan dan tidak pernah digunakan mengikut kehendak atau keputusan mereka.”

– BERNAMA

See author's posts


Sarawak catat kes tertinggi pembalakan haram tahun lepas

KUALA LUMPUR: Sebanyak 90 kes pembalakan haram telah direkodkan di seluruh negara pada 2022 dengan Sarawak mencatatkan jumlah tertinggi iaitu 60 kes, Dewan Rakyat diberitahu hari ini.

Menteri Sumber Asli, Alam Sekitar dan Perubahan Iklim Nik Nazmi Nik Ahmad berkata 11 kes lagi telah direkodkan di Perak, diikuti Kelantan (10 kes), Sabah (empat kes), Selangor (dua kes) serta masing-masing satu kes di Johor, Negeri Sembilan dan Pahang.

“Penjenayah yang melakukan kesalahan tersebut telah didakwa di bawah Akta Perhutanan Negara 1984 (Akta 313) di Semenanjung Malaysia, Ordinan Hutan 2015 (Bab 71) di Sarawak dan Enakmen Hutan 1968 (Sabah No. 2 Tahun 1968) di Sabah,” katanya pada sesi soal jawab di Dewan Rakyat, hari ini.

Beliau menjawab soalan Che Alias Hamid (PN-Kemaman) yang ingin tahu kadar kes pembalakan haram di setiap negeri sejak 2022 serta keberkesanan penggunaan teknologi baharu seperti dron dapat mengurangkan aktiviti pembalakan haram.

Dalam pada itu, Nik Nazmi berkata Kementerian Sumber Asli, Alam Sekitar dan Perubahan Iklim (NRECC) melalui Jabatan Perhutanan Semenanjung Malaysia (JPSM), Jabatan Perhutanan Sabah dan Jabatan Hutan Sarawak turut mengambil pendekatan penggunaan beberapa teknologi bagi mengatasi masalah pembalakan haram.

Beliau berkata teknologi itu antaranya adalah sistem Forest Monitoring using Remote Sensing (FMRS) di Semenanjung, sistem Continuous Monitoring of Surveillance (COMOS) di Sarawak serta sistem aplikasi iForSabah di Sabah dalam aspek pemantauan dan penguatkuasaan hutan di negara ini.

“Sistem ini menggunakan teknologi Geographic Information System (GIS), penderiaan jarak jauh dan imej satelit beresolusi tinggi yang boleh mengesan sebarang perubahan dalam kawasan Hutan Simpanan Kekal (HSK).

“Sistem ini membantu pasukan rondaan dan operasi penguatkuasaan untuk membanteras aktiviti kesalahan hutan di lapangan dengan maklumat lokasi yang lebih spesifik.

“Selain itu, teknologi seperti dron juga digunakan bagi membantu membanteras jenayah hutan melalui pemantauan udara di lokasi-lokasi tertentu,” katanya. – Bernama

See author's posts


Pemain boling negara diuji menerusi saingan dalaman

MENGHABISKAN masa setahun tanpa sebarang kejohanan dan matlamat boleh mematahkan semangat atlet, justeru Kongres Tenpin Boling Malaysia (MTBC) menyediakan saingan dalaman secara bulanan untuk pemain boling negara dengan ujian pertama seawal minggu depan.

Langkah itu diambil selepas kesemua kejohanan yang dijadualkan tahun ini termasuk Kejohanan Asia dan Terbuka Malaysia dibatalkan susulan penularan Covid-19.

Saingan dalaman itu juga akan menyaksikan penyertaan skuad penuh negara selepas bekas juara dunia Syaidatul Afifah Badrul Hamidi kembali menjalani latihan setelah dijangkiti pneumonia bulan lepas.

Setiausaha Agung MTBC  Maradona Chok berkata saingan dalaman itu akan menyaksikan atlet elit dan pelapis bersaing membuktikan keupayaan masing-masing memandangkan kali terakhir mereka bersaing ialah pada Sukan SEA 2019, Disember lepas.

“Setahun tanpa kejohanan merupakan sesuatu yang tidak pernah berlaku dan tidak pernah kami hadapi sebelum ini. Bagi memastikan atlet kekal berdaya saing dan bersemangat, kami perlu adakan kejohanan,” katanya kepada Bernama.

Menurutnya saingan dalaman itu juga adalah usaha MTBC untuk merangsang minda pemain bagi menghadapi kejohanan pada masa akan datang.

Selain itu, MTBC juga berharap dapat menganjurkan kejohanan kebangsaan pada penghujung tahun ini, namun perkara tersebut bergantung pada kebenaran daripada Majlis Keselamatan Negara dan prosedur operasi standard yang harus dipatuhi seperti  dari segi penjarakan fizikal dan penonton, katanya.

Sementara itu, Maradona berkata MTBC akan memanfaatkan bantuan berjumlah RM30,000 yang diluluskan oleh Kementerian Belia dan Sukan di bawah Inisiatif Prihatin Sukan 2020 untuk membeli sistem pelbagai kamera bagi menganalisis atlet dan juga penstriman langsung.

Menerusi sistem itu, jurulatih berupaya membimbing atlet dan mengesan kesilapan secara serta-merta ketika latihan dan kejohanan termasuk di kejohanan luar negara.

“Ini merupakan sistem mudah alih dan kita boleh sediakan di mana-mana venue, namun kualiti penstriman langsung bergantung pada liputan Internet. Bantuan ini tiba tepat pada masanya kerana masalah kewangan menghalang kami mendapatkan sistem ini.

“Sebelum ini, menerusi siaran langsung Facebook, kami hanya dapat siarkan dari satu sudut sahaja, namun dengan sistem baharu ini kami dapat strim langsung perlawanan dari pelbagai sudut selain memaparkan skor,” jelasnya.- Bernama

See author's posts


MPKS pastikan Pasar Basah Bandar Riyal bebas Covid-19

KUCHING: Majlis Perbandaran Kota Samarahan (MPKS) komited dalam memastikan keselamatan dan kesihatan orang ramai yang mengunjungi Pasar Basah Bandar Riyal terjamin serta bebas daripada wabak Covid-19.

Pengerusinya, Datuk Peter Minos berkata satu perbincangan telah diadakan oleh MPKS bersama jawatankuasa yang mewakili peniaga-peniaga di pasar basah berkenaan mengenai peraturan dan prosedur operasi standard (SOP) yang perlu dipatuhi dan dilaksanakan dengan ketat.

“MPKS akan berusaha sebaik mungkin untuk memastikan pasar ini bebas daripada jangkitan Covid-19 dengan memastikan semua peraturan yang telah digariskan dalam SOP ditetapkan oleh kerajaan dikuatkuasakan dan dipatuhi sepenuhnya oleh peniaga dan orang ramai.

“Setiap peniaga mesti memakai pelitup muka dan mengamalkan penjarakan fizikal ketika menjalankan urus niaga di dalam Pasar Basah Bandar Riyal ini.

“Selain itu, mereka mesti melalui pemeriksaan suhu badan yang akan dilakukan oleh pegawai MPKS serta memberi maklumat peribadi dua kali sehari iaitu pada pagi dan tengah hari,” katanya dalam satu kenyataan, kelmarin.

Tegas beliau, orang ramai yang mengunjungi pasar tersebut hanya dibenarkan untuk menggunakan satu laluan atau pintu bagi urusan masuk dan keluar ke pasar tersebut.

Katanya, bagi memastikan penjarakan fizikal sentiasa dijaga, MPKS menetapkan jumlah maksimum pelanggan yang boleh berada di dalam kawasan pasar basah itu kepada 50 orang pada satu-satu masa.

“Hanya 10 pelanggan dibenarkan masuk selepas kumpulan pertama 10 orang selesai menjalankan urusan mereka serta mesti mematuhi peraturan dan SOP Perintah Kawalan Pergerakan Pemulihan (PKPP) yang ditetapkan.

“Walaupun pegawai penguat kuasa MPKS ditempatkan di pintu masuk dan keluar utama, kerjasama dan bantuan jawatankuasa yang mewakili peniaga-peniaga di sini tetap diperlukan bagi memastikan tidak ada individu menggunakan laluan lain untuk memasuki premis ini.

“Kita akan meletakkan palang besi di sekeliling pasar basah dan bukan lagi tali plastik seperti sebelum ini serta permit MPKS diperlukan bagi kerja-kerja mengangkat dan memunggah barangan di beberapa lokasi yang telah dibenarkan,” tegasnya.

Beliau turut mengarahkan kontraktor yang menguruskan aspek kebersihan di pasar basah tersebut untuk sentiasa memastikan tandas, lantai dan parit di sekitarnya dalam keadaan bersih.

“Selain itu, kita juga tidak akan membenarkan peniaga luar yang mencurigakan untuk berniaga di pasar ini dan dengan itu bantuan para peniaga amat diperlukan kerana kita tidak mahu mana-mana peniaga yang ukan peniaga asal pasar basah ini membawa seterusnya menyebarkan wabak Covid-19 ke sini.

“Jika berlaku jangkitan mahupun hanya satu kes positif Covid-19 dikesan, bermakna pasar ini akan ditutup selama 14 hari dan apabila ia dibuka kembali kelak pastinya akan mengambil masa untuk mengembalikan keyakinan pembeli untuk datang semula ke sini,” jelasnya.

Ujarnya, situasi itu akan memberi nama buruk daerah Kota Samarahan terutamanya kepada pasar itu, jika terdapat satu kes positif dikesan  di pasar basah berkenaan.

Oleh Zarina Abdullah

See author's posts


Tahanan pertama di bawah undang-undang baharu

ANKARA: Seorang penunjuk perasaan ditahan pada Rabu dan menjadi orang pertama yang ditahan di bawah Undang-Undang Keselamatan Nasional Hong Kong yang baharu, lapor agensi berita Anadolu.

“Seorang lelaki ditahan kerana memegang bendera #HKIndependence (kemerdekaan Hong Kong) di #CausewayBay, Hong Kong, melanggar #Undang-UndangKeselamatanNasional. Ini tangkapan pertama yang dibuat sejak undang-undang ini dikuat kuasa,” kata polis Hong Kong di Twitter.

Penahanan itu berlaku pada ulang tahun ke-23 Hong Kong diserahkan kepada China, pada 1 Julai.

Upacara menaikkan bendera di Dataran Golden Bauhinia dihadiri pegawai tinggi  termasuk Ketua Eksekutif Carrie Lam.

Beliau yang mempertahankan undang-undang baharu itu berkata, ia akan membantu “mengembalikan kestabilan dan ketenteraman” di Hong Kong.

Undang-undang itu diluluskan sebulat suara oleh Jawatankuasa Tetap Kongres Rakyat Kebangsaan (NPC) pada Selasa dan ditandatangani Presiden Xi Jinping.

Bagaimanapun, undang-undang itu menerima kritikan di Hong Kong dan masyarakat antarabangsa.- Bernama

See author's posts


Guru, warga emas terima dos pertama

LABUAN: Lebih 1,000 guru bersama 182 warga emas di sini dijadualkan mendapat dos pertama vaksin mereka di bawah fasa kedua Program Imunisasi Covid-19 Kebangsaan yang bermula di seluruh negara semalam.

Pemberian vaksinasi itu diadakan di dua pusat vaksinasi utama di sini iaitu Klinik Kesihatan Membedai dan Dewan Serbaguna Labuan Corporation dari jam 8.00 pagi hingga 4.00 petang.

Pengarah Jabatan Kesihatan Labuan Dr. Ismuni Bohari berkata, 10 saluran, lima untuk lelaki dan lima untuk wanita, telah dibuka di dewan serbaguna untuk menerima kumpulan pertama yang terdiri daripada warga emas berusia 60 tahun ke atas, orang-orang rentan dengan masalah morbiditi serta orang kurang upaya (OKU).

“Kami telah membuat perancangan awal bagi fasa kedua program imunisasi ini untuk mengelak tempoh menunggu dan kesesakan yang tidak perlu.

“Warga emas, terutama dengan masalah morbiditi, akan datang lebih awal dan tidak akan dibenarkan bergaul dengan penerima di bawah usia 60 tahun,” katanya, kepada Bernama di pusat vaksinasi dewan serbaguna itu.

Dr. Ismuni berkata, pusat vaksinasi dewan serbaguna itu mampu memberi suntikan kepada 680 individu setiap hari.

Beliau berkata, sekurang-kurangnya 70 pesakit berusia yang menjalani dialisis dan rawatan untuk penyakit lain di Hospital Nukleus Labuan akan menerima suntikan vaksin berkenaan di katil hospital mereka.

Labuan adalah antara yang terawal melaksanakan vaksinasi di bawah Program Imunisasi Covid-19 Kebangsaan. Ia bermula pada 27 Februari, sehari selepas penerimaan kumpulan pertama vaksin Pfizer-BioNTech dari Kota Kinabalu melalui Terminal Feri Labuan.

— Bernama

See author's posts


Projek tiang bendera perlu telus

KUCHING: Parti Tindakan Demokratik (DAP) menuntut ketelusan dan akauntabiliti kerajaan Sarawak bagi setiap projek dan hala tuju sebarang keputusan dasar.

Ahli Parlimen Kuching Dr Kelvin Yii berkata,  kerajaan harus bersikap terbuka dengan semua urusan melibatkan projek supaya tidak menimbulkan sebarang keraguan.

“Kerajaan perlu bersikap telus dan bertanggungjawab termasuk mendedahkan siapa penyumbang yang bermurah hati menyumbang kepada projek Tanggungjawab Sosial Korporat (CSR).

“Lebih penting lagi ialah mewajarkan kos projek itu sendiri yang dikatakan berjumlah RM30 juta untuk tiang bendera setinggi 99 meter itu.

“Hakikatnya, jika kerajaan yakin dengan projek sebegini, mereka harus lebih bersedia untuk membuat penelitian dan bersikap telus dengan semua urusan yang melibatkan projek ini untuk menghilangkan keraguan dan persoalan mengenainya,” katanya.

Sebagai perbandingan, beliau berkata tiang bendera tertinggi di dunia terletak di Jeddah, Arab Saudi setinggi 171m, dan dibina dengan kos SAR 18.7 juta, bersamaan dengan AS$4.9 juta (sekitar RM21 juta)

Tambahnya lagi, DAP Sarawak mengambil berat dan mahukan yang terbaik untuk Sarawak.

“Kami berperanan menyemak dan mengimbangi untuk memastikan Sarawak mengamalkan dasar yang betul, mengelak sebarang pembaziran atau penyalahgunaan, tidak kira niat apa niat disebalik setiap pelaksanaan,” ujarnya.

Dr Kelvin Yii berkata, hanya kerana Sarawak mempunyai peruntukan atau dana tambahan seperti yang disebut oleh Menteri, perbelanjaan harus ditapis dan diteliti.

“Kerajaan Sarawak mempunyai tanggungjawab yang lebih besar untuk memastikan ia dibelanjakan secara berhemat, tanpa pembaziran dan lebih penting lagi memberi manfaat kepada rakyat.

“Memandangkan pembinaan projek tiang bendera adalah “keutamaan yang salah letak” dan dana sedemikian boleh digunakan dengan lebih baik untuk melabur dalam perkara-perkara yang memberi manfaat langsung kepada rakyat termasuk infrastruktur awam atau pun dalam kesihatan atau pendidikan kita walaupun ia daripada sumber swasta.

Yii berkata adalah tidak benar untuk mengatakan bahawa DAP Sarawak tidak pernah menyokong apa yang terbaik untuk Sarawak.

“Ini terbukti apabila terbentuknya Kerajaan Perpaduan di peringkat Parlimen dan DUN, kita telah membahaskan secara terbuka dan menyokong rang undang-undang dan apa sekalipun dasar dibentangkan oleh kerajaan negeri, diundi sebulat suara untuk meluluskannya,” jelasnya.

Oleh Connie Chieng

See author's posts


Beri kelegaan pada peniaga

KUCHING: Pembukaan semula pasar malam mulai 17 Jun ini memberi kelegaan kepada para peniaga di Metrocity di sini.

Seorang penjual Char Kway Teow, Ina Herawina, 39, bersyukur atas pembukaan semula pasar malam berkenaan yang menjadi mata pencarian sekeluargannya selama ini.

Menurutnya, pembukaan semula pasar malam itu memberi peluang untuk penjaja berniaga semula selepas sepanjang Perintah Kawalan Pergerakan (PKP) peluang berniaga bagi mereka sangat terhad.

Mengulas lanjut, katanya, mereka memang sudah bersedia mengamal sistem kerja mengikut prosedur terutama berkaitan kebersihan sambil menasihati pengunjung mengikut prosedur serupa.

Mengenai prosedur operasi standard (SOP) yang perlu dipatuhi orang awam, katanya, semestinya orang awam harus memakai penutup mulut dan hidung, menjaga penjarakan sosial dan suhu badan akan diambil sebelum masuk ke kawasan pasar malam.

“Rekod nama dan nombor telefon juga akan diambil, melalui apps QMUNITY ataupun buku sekiranya tidak tidak ada Internet.

Katanya, beliau tidak sabar kembali berniaga di pasar malam dan berharap diizinkan untuk membiarkan pelanggan makan di situ dan berharap Sarawak berjaya dalam perang menentang pandemik Covid-19.

Sementara itu, seorang peniaga piza homemade di Pasar Malam Metrocity, Siti Ruzaima Sabran, berkata, pada pendapatnya ada kebaikan dan keburukannya pembukaan semula pasar malam dalam tempoh terdekat.

Siti memberitahu, baginya lebih baik dibuka selepas Kuching diisytiharkan bebas wabak Covid-19 iaitu seminggu selepas sifar kes dan semua yang dirawat telah sembuh.

“Tetapi sebagai penjual pasar malam, pasar malam merupakan sumber pendapatan peniaga dan kalau tidak berniaga kuranglah pendapatan dan kini sudah tiga bulan tidak beniaga,” katanya.

Manakala seorang peniaga menjual pakaian, Muhammad Izzat Syufri Osman, 27, berkata dia bersetuju dengan pembukaan semula pasar malam sebab ia dapat meringankan semua beban selepas tiga bulan tidak berjual.

Izzat berkata, dia akan mengikut apa sahaja prosedur yang ditetapkan dan berharap perniagaan kembali seperti biasa.

Katanya, dia sangat senang hati kerana dapat beroperasi semula setelah tiga bulan tidak beroperasi.

See author's posts


Pendidikan maya mudahkan pengajian

AKUN GIMAN

PLATFORM pembelajaran secara atas  talian dan digital menjadi  penyelesaian terbaik untuk para pelajar mengikuti sesi pengajaran dan pembelajaran (PdPC) sepanjang Perintah Kawalan Pergerakan (PKP) dan kini Perintah Kawalan Pergerakan Bersyarat (PKPB).

Segala usaha tersebut adalah demi untuk memastikan pelajar terutama mereka yang akan menduduki peperiksaan besar,  tidak ketinggalan silabus pelajaran.

Pelbagai medium digunakan guru dalam menyampaikan PdPC dengan berkesan, antaranya Facebook (FB) Live, YouTube, WhatsApp dan Google Classroom.

Seorang ibu dikenali sebagai Jawai Jelaping,32, menyambut baik inisiatif murni yang diperkenalkan oleh pelbagai pihak sepanjang PKP ini.

Katanya, melalui inisiatif tersebut anaknya dapat menjalani pembelajaran dan membuat latihan walaupun mereka tidak berada dalam  kelas.

“Saya sebagai ibu amat berterima kasih dan menyambut baik inisiatif yang dijalankan oleh kerajaan ini,” jelasnya yang juga seorang penjawat awam.

Menurutnya, pihak sekolah telah menyediakan satu ‘link’ untuk menyampaikan pelbagai maklumat, termasuk arahan, pembelajaran dan latihan.

“Anak saya dikenali sebagai Jacqelin Natlie Nicholas berusia empat tahun, pelajar salah sebuah tadika di Sarikei amat teruja membuat ulangkaji dan latihan melalui inisiatif ini,” ujarnya.

Sementara itu, Manisah Sedri,55, dari Daro berkata, ia adalah satu inisiatif yang amat baik memandangkan guru-guru tidak dapat menjalankan kelas secara formal.

“Namun, pembelajaran secara online dapat membantu anak- anak kita di rumah,” ujarnya dengan nada yang lega.

Katanya, selain itu juga disediakan jadual TV pendidikan memang amat membantu semua pelajar dalam tempoh PKP ini.

“Justeru, kita sebagai ibubapa di rumah harus memainkan peranan masing-masing sebagai guru di rumah dengan memantau anak-anak kita belajar secara atas talian dan terus memberi kata-kata peransang kepada mereka,” ujarnya lagi.

Manisah amat berterima kasih di atas usaha murni kerajaan kerana memperkenalkan inisiatif pembelajaran atas talian sepanjang tempoh PKP.

“Ini sudah jelas menunjukkan kerajaan prihatin dengan pendidikan anak-anak kita agar tidak ketinggalan dalam aspek pendidikan sepanjang tempoh perlaksanaan PKP ini,” ujar beliau.

Pelajar Tahun Satu salah sebuah sekolah rendah di sini, Audrey Fiona,7, memanfaatkan pembelajaran atas talian untuk meneruskan sesi pembelajaran dan membuat kerja-kerja yang diberikan oleh gurunya.

“Setiap hari guru saya memberikan pembelajaran dan latihan kepada kami. Meskipun sesi persekolahan dalam kelas belum dibuka, tetapi melalui cara ini kami boleh terus berinteraksi dengan guru

“Walaupun pembelajaran dan latihan melalui alam maya tetapi ia menyeronokkan dan memberi pengalaman baru kepada saya.

“Saya seronok melakukan latihan menggunakan aplikasi ini,” ujarnya.

See author's posts


1,900 pelajar perolehi manfaat dari BPSSYS

SIBU: Seramai 1,900 orang pelajar di Bahagian Sibu memperolehi manfaat daripada Bantuan Pakaian Seragam Sekolah Yayasan Sarawal (BPSSYS) semasa Perintah Kawalan Pergerakan Pemulihan (PKPP).

Menteri Muda Kesihatan Awam Dr Annuar Rapa’ee berkata, daripada jumlah tersebut agihan bantuan melibatkan seramai 236 murid dari 38 Sekolah Jenis Kebangsaan (SJK), 734 murid dari 45 Sekolah Kebangsaan (SK) dan 930 pelajar dari 21 Sekolah Menengah Kebangsaan (SMK).

Menurutnya, bantuan tersebut diberikan kepada pelajar sekolah rendah dan sekolah menengah dengan keutamaan diberikan kepada pelajar Tahun 1 dan Tingkatan 1 pada tahun 2020.

“Ini juga meliputi pelajar miskin dengan Ketua Isi Rumah (KIR) berdaftar dengan e-kasih, murid berkeperluan khas, murid-murid Penan atau murid-murid pedalaman serta yang disahkan dalam Focus Group Daerah,” jelasnya.

Beliau berkata demikian pada Majlis Penyerahan Agihan BPSSYS di Bilik Mesyuarat Pejabat Residen Sibu, Bangunan Kompleks Islam Sibu, petang semalam.

Ahli Dewan Undangan Negeri (ADUN) Nangka itu juga menyeru dan memohon kepada semua vendor kedai-kedai pembekal pakaian seragam sekolah yang terlibat dalam BPSSYS untuk membekalkan pakaian seragam kualiti dengan nilai baucer yang diberikan kepada pelajar.

“Agihan bantuan ini akan dijalankan dalam bulan Jun ini,” ujarnya.

Agihan bantuan akan ditadbir urus Pejabat Pendidikan Daerah (PPD) Sibu untuk membantu proses agihan bantuan berjalan lancar.

Turut hadir ialah Timbalan Residen Sibu, Wong Hee Sieng, Pegawai Dearah Sibu, Suhaili Mohamad dan Penolong Pegawai Pendidikan Daerah Sibu Hal Ehwal Murid (HEM), Sofiana Hassan.

See author's posts


318 pemohon dapat manfaat

INI DIA …Dato’ Sri Dr.Sim Kui Hian menunjukkan teks penggulungan pada hari ke-7 Mesyuarat Kedua Penggal Pertama Persidangan Dewan Undangan Negeri Sarawak.• Foto HERRIEY NAHA

KUCHING: Seramai 318 pemohon telah mendapat manfaat daripada Skim Bantuan Deposit Perumahan (HDAS) yang menawarkan RM10,000 sebagai bayaran deposit pendahuluan kepada pembeli rumah pertama.

Menteri Kesihatan Awam, Perumahan dan Kerajaan Tempatan, Dato’ Sri  Dr. Sim Kui Hian berkata, inisiatif ini telah menyediakan wang tunai bantuan kepada pemohon yang layak dengan memberi geran sehingga RM10 ribu untuk rumah tersebut bayaran deposit pendahuluan.

“Di Bawah Bajet Sarawak 2022, peruntukan sebanyak RM10 juta telah telah diluluskan melalui kementerian saya untuk Mutiara Mortgage and Credit Sdn Bhd  melaksanakan inisiatif ini dan memberi manfaat kepada seramai 1,2000 pembeli rumah kali pertama di Sarawak,”katanya dalam ucapan penggulungan kementeriannya pada Persidangan Dewan Undangan Negeri (DUN) Sarawak Ke-19 pada Rabu.

Jelas beliau, sehingga kini 15 pemaju swasta telah berdaftar dan telah mengambil bahagian dalam inisiatif HDAS.

“Setakat 30 April 2022, Mutiara Mortgage telah meluluskan 318 permohonan berjumlah RM2.3 juta.

“…Dan daripada 318 pemohon, 236 pemohon adalah HDC pembeli rumah dengan jumlah nilai geran berjumlah  RM1.49 juta dan 82 pemohon adalah pembeli rumah pemaju swasta di mana jumlah nilai geran ialah RM810,962.”

Mengulas lanjut, Dr Sim berkata, sebanyak RM8 juta juga telah diperuntukkan kepada Mutiara Mortgage dari kerajaan negeri untuk memberi bantuan pinjaman kepada pembeli rumah daripada golongan berpendapatan rendah (B40) dan (M40).

“Mutiara Mortgage telah meluluskan sejumlah RM68.5 juta melibatkan 1,259 pembeli rumah dan telah mengeluarkan sebanyak RM38.3 juta kepada 887 pemohon yang berjaya.

“Setakat 30 April 2022, Mutiara Mortgage mencatatkan sifar tunggakan daripada peminjam,” ujar Dr Sim.

Oleh AZREEN KERIA

See author's posts


SEDCC memastikan setiap inisiatif bersasar tercapai

KUCHING: Jawatankuasa Penyelarasan Pembangunan Keusahawanan Negeri Sarawak (SEDCC) bukan sahaja menyelaras program keusahawanan, malah ia turut berperanan supaya setiap inisiatif yang dilaksanakan sampai kepada golongan sasar.

Timbalan Premier Sarawak, Datuk Amar Awang Tengah Ali Hasan berkata, SEDCC juga membantu memberi impak yang berkesan kepada pembangunan usahawan di Sarawak.

Katanya, sebanyak 53 agensi persekutuan dan negeri yang terlibat dengan pembangunan usahawan bersama SEDCC.

“Melalui jawatankuasa ini, segala program, aktiviti dan bantuan keusahawanan yang ditawarkan oleh pelbagai agensi diselaras dan dioptimumkan agar tiada pertindihan projek atau program.

“SEDCC juga berperanan bagi memastikan agar setiap insiatif yang dilaksanakan sampai kepada golongan sasar dan seterusnya memberi impak berkesan kepada pembangunan usahawan di negeri ini,” katanya.

Beliau berkata demikian pada majlis Anugerah Usahawan Bumiputera Sarawak 2022 di sini malam tadi yang turut dihadiri Premier Sarawak, Datuk Patinggi Tan Sri Abang Johari Tun Openg.

Teks ucapan beliau dibacakan oleh Timbalan Menteri Perdagangan Antarabangsa, Industri dan Pelaburan, Datuk Dr Malcom Mussen Lamoh.

Awang Tengah juga berkata, pada 2022, Kementerian Perdagangan Antarabangsa, Industri dan Pelaburan (MINTRED) telah berjaya menganjurkan pelbagai program untuk membantu meningkatkan kapasiti dan kebolehan Perusahaan Kecil dan Sederhana (PKS) bagi memastikan mereka memiliki pengetahuan serta kemahiran diperlukan untuk bersaing di pasaran.

Antara yang dilaksanakan adalah Program Keusahawanan Asas, Digital dan Teknikal, Program Jum REGISTA dan Program Produk di peringkat domestik dan antarabangsa, Showcase Usahawan di pelbagai daerah dan promosi di media massa.

Oleh NUR AIN OTSMAN

See author's posts


Tuntutan Sulu: Rakyat sokong penuh, hargai usaha kerajaan pertahan kedaulatan negara

KUALA LUMPUR: Usaha kerajaan mempertahankan kedaulatan negara terutamanya berhubung tuntutan terhadap Malaysia daripada lapan individu yang mendakwa sebagai waris Kesultanan Sulu, terus mendapat sokongan penuh rakyat.

Ketua UMNO Bahagian Kalabakan Samasuddin Yusop berkata langkah mempertahankan kedaulatan negara melalui platform perundangan adalah wajar dalam memastikan tidak ada mana-mana pihak lagi selepas ini sewenang-wenangnya membuat sebarang tuntutan terhadap Malaysia.

“Untuk kes ini (Sulu) segala apa yang dituntut itu telah menimbulkan rasa yang tidak selamat, kita orang Sabah rasa diganggu-gugat…jadi kami menyambut baik usaha kerajaan mempertahankan kedaulatan negara menerusi aspek perundangan dan teruskanlah cadangan untuk menyaman pihak yang terlibat secara langsung mahupun tidak langsung dalam gerakan tuntutan itu.

“Kita memang patut bertegas dengan kumpulan (pengganas Sulu) ini, kejahatan yang mereka lakukan kepada kita sebelum ini (pencerobohan Lahad Datu) tidak boleh diterima, dalam ketegasan ini penghargaan kita harus diberikan kepada Datuk Seri Azalina Othman Said (Menteri Undang-Undang dan Reformasi Institusi) dan Menteri Luar Datuk Seri Dr Zambry Abd Kadir,” katanya kepada Bernama ketika ditemui pada Perhimpunan Agung UMNO 2023 di sini, hari ini.

Sementara itu Ketua Penerangan UMNO Kedah Datuk Shaiful Hazizy Zainol Abidin berkata Malaysia bertuah kerana Azalina dan Zambry terbukti mempunyai kredibiliti dan kemampuan dalam menangani isu berkenaan di peringkat antarabangsa.

“Usaha kita mempertahankan kedaulatan negara ini amat penting, terutamanya daripada pihak-pihak yang tidak diiktiraf oleh mana-mana pihak mahupun negara.

“Namun ikhtiar ini hakikatnya memerlukan sokongan dan kerjasama rakyat, maknanya dalam aspek kedaulatan ini, kita seharusya bersatu padu, ketepikan ideologi berbeza dan fahaman politik, bantu kerajaan pertahan hak kita,” katanya.

Ketua Penerangan UMNO Pulau Pinang Datuk Mohd Noor Ahmad pula berkata kejayaan pasukan perundangan negara mempertahankan kepentingan negara daripada tuntutan lapan individu yang mendakwa waris Kesultanan Sulu itu adalah bukti jelas bahawa Malaysia di pihak yang benar.

Mohd Noor juga menyokong penuh keputusan kerajaan Malaysia menghentikan pembayaran wang serahan RM5,300 setahun kepada kumpulan yang mengaku waris Kesultanan Sulu selepas tragedi pencerobohan pengganas di Kampung Tanduo, Lahad pada 2013.

Mahkamah Rayuan Paris pada Selasa lepas memutuskan untuk mengekalkan keputusan membenarkan Malaysia mencabar sebahagian award yang diputuskan oleh Dr Gonzalo Stampa pada 25 Mei 2020 dalam kes tuntutan lapan rakyat Filipina yang mendakwa sebagai waris Kesultanan Sulu.

Kumpulan yang mendakwa sebagai waris Kesultanan Sulu itu dilaporkan mengambil tindakan undang-undang di Mahkamah Sepanyol untuk mendapatkan pampasan bagi tanah di Sabah, yang didakwa dipajak oleh nenek moyang mereka kepada syarikat perdagangan British pada 1878. – Bernama

See author's posts


Penggunaan skuter elektrik Beam dilarang di jalan raya

KUCHING: Penggunaan skuter elektrik (e-skuter) dilarang sama sekali digunakan di jalan raya di sini, kata Datuk Bandar Majlis Bandaraya Kuching Selatan (MBKS), Dato Wee Hong Seng.

Wee berkata, isu keselamatan pengguna adalah kerisauan utama pihak MBKS kerana tiada garis panduan yang jelas siapakah yang akan bertanggungjawab sekiranya pengguna mengalami kecederaan semasa menunggangnya.

Penggunaan e-skuter bahkan tidak menawarkan sebarang perlindungan apabila tiada kewajiban pengguna menggunakan topi keledar seperti mana penunggang yang menunggang motosikal.

Ini berikutan katanya, Syarikat Beam berkenaan beroperasi tanpa permit, malah BEAM juga tidak menyediakan apa-apa peralatan keselamatan seperti topi keledar dan lain-lain untuk melindungi penggunaannya.

Beberapa bulan lalu, kata Wee pihak polis dan pegawai Jabatan Pengangkutan Jalan (JPJ) mengesahkan bahawa e-skuter tidak dibenarkan di jalan raya awam.

“Kesalahan besar guna e-skuter dalam taman MBKS,” katanya.

Beliau berkata, operasi skuter elektrik itu adalah dilarang sama sekali digunakan di taman MBKS kerana laluan di taman adalah laluan yang dikhaskan untuk pejalan kaki dan individu berjoging.

Selain itu, katanya, jalur jalan yang sempit juga menjadi salah satu sebab skuter elektrik terbabit dilarang penggunaannya di dalam taman kerana dikhuatiri akan menggangu pengguna taman.

Untuk mengendalikan e-skuter ini, kata beliau seseorang perlu mendapatkan kebenaran (permit) terlebih dahulu.

“Tempat rekreasi di sekitar bandar raya Kuching direka untuk pejalan kaki, penggunaan e-skuter mungkin akan membahayakan keselamatan orang awam yang menggunakan laluan berkenaan.

“Sekiranya ada kemalangan yang berlaku, siapa yang akan bertanggungjawab dan siapa yang akan dipersalahkan? Jadi kami mengambil langkah sewajarnya iaitu melarang penggunaan skuter elektrik ini,” katanya.

Beliau berkata, tindakan undang-undang juga akan dikenakan kepada sesiapa yang menggunakan skuter Beam ini.

“Perkhidmatan ini tidak sah dan sekiranya ada pengguna yang ditangkap menggunakannya, pihak polis boleh mengenakan penalti RM300.

“Penalti itu kalau bayar masih OK. Tetapi bagaimana jika berlaku kemalangan? Siapa yang akan bertanggungjawab? Ia adalah tanggungjawab pengguna.

“Jadi adakah anda akan mempertaruhkan nyawa anda? Oleh itu, kami cuba menghalang apa sahaja yang mampu merisikokan keselamatan masyarakat,” katanya.

Beliau berkata demikian pada Majlis Pelancaran Bazar Seni Mural Neurodivergent di salah sebuah hotel di sini, hari ini.

Beberapa bulan lalu, Dewan Bandaraya Kuching Utara (DBKU) juga turut mengesahkan bahawa operator e-skuter Beam juga perlu mendapatkan kebenaran daripada mereka untuk dikendalikan di kawasan DBKU.

Tinjauan turut mendapati bahawa e-skuter Beam ditemui diparkir di beberapa tempat di kawasan MBKS dan DBKU.

Oleh SHAHRUL QAIZAT

See author's posts


Petronas belum bayar cukai jualan

KUCHING: Sarawak akan terus menuntut Cukai Jualan Negeri (SST) bernilai RM2.878 bilion yang belum dibayar oleh Petroliam Nasional Berhad (Petronas).

Pengerusi Jawatankuasa Perundingan Dewan Undangan Negeri (DUN) Datuk Amar Mohamad Asfia Awang Nassar (gambar) berkata,

inilah yang mahu dituntut oleh Sarawak dan tidak akan terdapat apa-apa pemotongan atau pengurangan daripada jumlah yang terkumpul sejak 2019.

Sehubungan itu, kenyataan media bersama antara Kerajaan Sarawak dengan Petroleum Nasional Berhad (Petronas) berhubung dengan Cukai Jualan Negeri (SST) baru-baru ini adalah bukan perjanjian rasmi.

Mohamad Asfia berkata, pihak Jawatankuasa telah sebulat suara untuk menegaskan bahawa ia bukan satu perjanjian rasmi.

“Kita mempunyai alasan mudah untuk tidak menganggap kenyataan tersebut sebagai perjanjian rasmi kerana tidak mempunyai format dan ciri khas seperti perkataan dan frasa perjanjian.

“Ia juga tidak mempunyai tajuk yang tepat, ketiadaan tanda tangan serta nama saksi dan ciri-ciri perjanjian rasmi yang lain,” katanya kepada pemberita dalam satu sidang media selepas mempengerusikan mesyuarat Jawatankuasa Perundingan DUN semalam.

Oleh yang demikian, kata Asfia, kenyataan yang ditandatangani oleh Menteri Muda di Jabatan Ketua Menteri (Undang-Undang, Hubungan Negeri-Persekutuan dan Pemantauan Projek), Datuk Sharifah Hasidah Sayeed Aman Ghazali dengan Pengerusi Petronas Datuk Ahmad Nizam Salleh bukanlah perjanjian rasmi yang mungkin mempunyai implikasi dan konsekuensi undang-undang terhadap Sarawak.

Menurut Asfia, kenyataan bersama berkenaan adalah sebagai tanda rundingan berterusan antara Sarawak dengan Petronas.

Bahkan katanya, kenyataan bersama itu juga turut menyebut perkataan ‘Berkaitan rundingan yang akan dijalankan kelak …’ yang menunjukkan terdapatnya rundingan berterusan yang akan berlaku.

Tegas Asfia, kenyataan berkenaan menjelaskan kesediaan Petronas untuk membayar SST, merupakan pengakuan terhadap undang-undang negeri berkenaan dengan minyak dan gas di wilayah Sarawak berdasarkan Ordinan Perlombongan Minyak 1958 (OMO) 1958, Jawatankuasa Antara Kerajaan (IGC) 1963 dan Perjanjian Malaysia 1963 (MA63).

Oleh Sheila Zaidi

See author's posts


Operasi nyahkuman  diteruskan di Selangau

AKUN GIMAN

SIBU: Jabatan Bomba dan Penyelamat Malaysia (JBPM) Zon Sibu
meneruskan Operasi Sanitasi nyahkuman di dua lokasi berasingan di Daerah
Selangau, semalam.

Ketua JBPM Zon Sibu, PgKB I Janggan Muling berkata,
lokasi pertama operasi di Pasar Tamu Pekan Selangau Fasa 1,2,3 dan Rumah Asap
Selangau.

Menurutnya, seramai tujuh anggota dari Balai Bomba dan
Penyelamat (BBP) Sungai Merah diketuai PBT Mohd Shukri Ab Rahim dan pegawai
kanan, PKPgB Suna Kaha turut berada di lokasi.

“Operasi turut dibantu oleh lima wakil dari Majlis Daerah
Luar Bandar Sibu (MDLBS), Pejabat Daerah Selangau (dua), Kaunselor (dua), Polis Diraja Malaysia, RELA dan UKAS
masing-masing seorang wakil.

“Kerja-kerja sanitasi nyahkuman tersebut bermula dari jam
10.00 pagi hingga 11.00 pagi dengan menggunakan kaedah penyemburan,” jelasnya
ketika dihubungi oleh pemberita, semalam.

Katanya, pasukan yang sama menerusi operasi di lokasi
kedua iaitu di sekitar kawasan Pasar Tamu Pekan Stapang Fasa 1 dan 2 serta
perhentian bas Stapang.

“Operasi bermula jam 11.30 pagi dan tamat pada jam 12.00
tengahari. Operasi dijalankan dengan kaedah penyemburan,” ujarnya.

See author's posts


Jangan pentingkan diri sendiri dan cemar Dewan

ISKANDAR PUTERI: Sultan Johor Sultan Ibrahim Almarhum Sultan Iskandar mengingatkan Ahli Dewan Undangan Negeri (ADUN) agar tidak membawa usul tidak berkenaan, sebaliknya menggunakan sidang kali ini untuk berbincang dan menyusun pelan tindakan membantu rakyat yang terkesan susulan pandemik Covid-19.

Baginda bertitah ini bukan masanya untuk berbalah, tetapi masa untuk kesemua 56 ahli Dewan mementingkan nasib rakyat kini yang dalam kesusahan sehingga ada yang kelaparan hilang pekerjaan dan bertarung nyawa akibat wabak berkenaan.

“Awak semua jangan pentingkan diri sendiri. Ini bukan masanya untuk berbalah tetapi ini adalah masa untuk bersatu dan bekerjasama. Jangan tanya kepada orang lain, apa yang telah dibuat untuk bantu rakyat tetapi lihatlah, cermin muka sendiri.

“Ingin juga saya ingatkan bahawa Dewan Negeri ini adalah tempat untuk berbincang dan membuat ketetapan bagi kepentingan rakyat dan negeri Johor. Jangan cemarkan Dewan saya ini dengan perangai yang buruk.

“Ini adalah Dewan yang mulia, bukan Dewan sangkar beruk. Ingat pesanan saya tuan speaker. Jalankan keja baik-baik,” titah baginda ketika perasmian persidangan keempat Dewan Undangan Negeri Johor di Bangunan Sultan Ismail di sini semalam.

Sultan Ibrahim turut mengingatkan bahawa baginda tidak akan melayan permainan politik mana-mana wakil rakyat yang terus bertelagah sampai menganggu-gugat negeri dan kerajaan Johor.

“Jika berlaku keadaan yang menjatuhkan kerajaan saya sekarang, maka saya tidak teragak-agak untuk membubarkan Dewan Negeri Johor. Saya rasa tidak perlu ada wakil rakyat jika masing-masing hanya fikirkan tentang kedudukan sendiri, bukannya kepentingaan rakyat,” titah baginda.

Sultan Ibrahim bertitah apabila wabak Covid-19 telah terkawal, baginda akan serahkan kepada rakyat untuk memilih ahli dewan yang baharu.

“Selepas ini, pilihlah yang betul-betul pemimpin yang jujur dan ikhlas mahu berkhidmat untuk rakyat,” titah baginda.

Persidangan ditangguhkan ke Ahad depan. – Bernama

See author's posts


Ribuan penunjuk perasaan ‘banjiri’ jalanan

DEMONSTRASI… Orang ramai menyertai protes di seluruh negara yang dipanggil oleh parti sayap kanan Sepanyol,Vox menentang kenaikan harga, di Malaga, Sepanyol. • Foto AFP

MADRID: Ribuan penunjuk perasaan membanjiri jalanan di seluruh Sepanyol pada Sabtu lalu sebagai protes terhadap kos makanan, elektrik dan bahan api yang melambung tinggi yang diburukkan lagi oleh pencerobohan Rusia ke atas Ukraine.

Perhimpunan itu yang berlangsung di bandar utama Sepanyol dipelopori parti sayap kanan, Vox yang cuba memanfaatkan ketidakpuasan sosial yang semakin meningkat mengenai kos sara hidup yang semakin meningkat yang menyebabkan banyak keluarga bergelut untuk membayar bil mereka.

Di luar Dewan Bandaraya Madrid, ribuan orang berkumpul, mengibarkan ratusan bendera Sepanyol dan melaungkan slogan marah yang menggesa peletakan jawatan Perdana Menteri Sosialis Pedro Sanchez.

“Sanchez, kamu menyampah, turunkan bil kami!” jerit mereka, antara laungan patriotik “Hidup Sepanyol!” pada perhimpunan menuntut tindakan kerajaan menurunkan harga.

“Kami mempunyai kerajaan yang paling teruk.. Ia bukan kerajaan, ia kilang yang menyedihkan… yang merompak dan memeras pekerja melalui cukai yang kesat,” kata pemimpin Vox, Santiago Abascal kepada perhimpunan itu dengan sorakan yang meriah.

“Kami tidak akan meninggalkan jalanan sehingga kerajaan tidak sah ini disingkirkan.”

“Kerajaan ini mengambil segala-galanya daripada kami”, kata Anabel, seorang penunjuk perasaan berusia 56 tahun yang tidak memberikan nama keluarganya.

“Mereka menaikkan harga minyak dan gas dan mengatakan ia kerana (Presiden Rusia Vladimir) Putin, tetapi itu satu pembohongan. Ia seperti ini sebelum ini,” katanya.

“Harga ringan benar-benar menjejaskan (keluarga saya) kerana sesetengah daripada kami bekerja dari rumah dan kami hampir tidak dapat memasang alat pemanasan kerana harga gas meningkat hampir dua kali ganda sejak enam bulan lalu,” tambah Anabel.

Sementara itu, Parti Popular (PP) pembangkang sayap kanan utama Sepanyol juga menuntut kerajaan menurunkan cukai dengan segera.

“Cukai mesti diturunkan sekali gus! Kita tidak boleh hidup dengan harga yang melebihi 7.0 peratus dan berkembang,” kata pemimpin PP yang akan datang, Alberto Nunez Feijoo pada Sabtu lalu yang merujuk kepada inflasi tahunan Sepanyol, yang melonjak kepada 7.6 peratus pada Februari, tahap tertinggi dalam 35 tahun.

Tahun lalu, harga tenaga melonjak sebanyak 72 peratus di Sepanyol, salah satu kenaikan tertinggi dalam Kesatuan Eropah (EU) dan kos telah melonjak lebih tinggi sejak pencerobohan Rusia ke atas Ukraine dalam krisis yang datang hangat berikutan wabak itu.

Pada Isnin minggu lalu, pemandu lori Sepanyol mengisytiharkan mogok terbuka ke atas harga bahan api yang tidak lama kemudian berkembang menjadi pelbagai sekatan jalan raya dan protes, mencetuskan masalah rantaian bekalan.

Menteri kerajaan, Felix Bolanos berjanji kerajaan akan mendedahkan langkah yang dirancang untuk mengurangkan kos tenaga dan bahan api pada 29 Mac ini menuduh Vox mencari keuntungan daripada situasi yang sukar.

Sanchez kini dalam jelajah Eropah untuk melobi bagi tindak balas EU yang sama terhadap kenaikan harga tenaga.

Madrid selama berbulan-bulan menggesa rakan kongsi Eropah untuk menukar mekanisme yang menggabungkan harga elektrik dengan pasaran gas, tetapi rayuannya setakat ini tidak didengari, walaupun mendapat sokongan daripada Paris. -AFP

See author's posts


Kenaikan skim gaji penjawat awam jadi keutamaan bila pendapatan negara meningkat

PUTRAJAYA: Kenaikan skim gaji penjawat awam akan menjadi keutamaan kerajaan apabila pendapatan negara meningkat, kata Perdana Menteri Datuk Seri Anwar Ibrahim.

Anwar yang juga Menteri Kewangan berkata dalam situasi semasa, kenaikan skim gaji tidak dapat dilaksanakan dalam bulan ini namun beliau akan memberikan perkembangan positif mengenai negara pada sesi penggulungan perbahasan Belanjawan 2023 di Parlimen pada Khamis ini.

“Masa penggulungan, saya akan memberikan beberapa gambaran yang positif, yang baik dari segi hasil kita dari segi pendapatan negara, dari segi jumlah pelaburan yang sebenar, bukan MoU (perjanjian persefahaman),” katanya pada Majlis Perhimpunan Bulanan Bersama Warga Jabatan Perdana Menteri di sini, hari ini.

Anwar berkata berdasarkan pemerhatiannya didapati jentera penjawat awam di peringkat Persekutuan dan negeri dalam pengurusan banjir di Johor telah bertindak pantas, yang membuktikan kewibawaan golongan penjawat awam dalam menguruskan situasi bencana tanpa perlu menunggu arahan.

“Ini maknanya ada kesedaran dalam kalangan semua peringkat khususnya penjawat awam untuk melaksanakan tugas dengan ikhlas dan pantas. Ini kerana orang yang mengalami masalah tidak sama seperti kita, mereka tidak mampu tunggu berhari-hari,” katanya.

Anwar turut berharap momentum sama dikekalkan oleh penjawat awam bagi tujuan siap siaga sekiranya berlaku bencana banjir di Sarawak.

Beliau turut mengulangi peringatan kepada agensi pelaksana untuk menyegerakan projek rancangan tebatan banjir (RTB) tanpa perlu menunggu Belanjawan 2023 diluluskan.

“Tidak perlu tunggu kelulusan peruntukan sepenuhnya kerana sebahagian peruntukan telah diluluskan pada Disember lepas. Jadi boleh teruskan, tetapi ikut prosedur,” katanya.

Pada 20 Disember lepas, kerajaan telah meluluskan peruntukan khas (Bajet Mini) 2023 di bawah Akta Kumpulan Wang Disatukan (Perbelanjaan Masuk Akaun) 2022 yang berkuat kuasa 1 Januari lepas bagi tujuan perbelanjaan perkhidmatan membabitkan wang sejumlah RM107,718,676,650. – Bernama

See author's posts


Usaha kawal tabiat merokok: Cukai vape beri situasi menang-menang

KUALA LUMPUR: Pendekatan sederhana yang diambil kerajaan dengan mengenakan cukai ke atas penjualan cecair vape untuk rokok elektronik yang berkuat kuasa 1 April lepas, dilihat memberikan situasi ‘menang-menang’ kepada pemain industri dan usaha kerajaan menghentikan tabiat merokok dalam kalangan rakyat di negara ini.

Presiden Persatuan Rokok Elektronik Runcit Malaysia (MRECA),  Datuk Adzwan Ab Manas berkata, pendekatan itu wajar memandangkan industri vape selama ini telah dibangunkan Perusahaan Kecil dan Sederhana (PKS) dan usahawan tempatan.

“Ia telah melahirkan satu ekosistem yang menjadi sebahagian daripada ekonomi negara. Langkah drastik untuk melarang penggunaan vape sepenuhnya adalah tidak wajar dan hanya akan melenyapkan industri tempatan,” katanya kepada Bernama, hari ini.

Perdana Menteri, Datuk Seri Anwar Ibrahim, semalam berkata, langkah mengenakan cukai itu sebagai antara pendekatan sederhana untuk mengawal selia produk merokok yang mengandungi nikotin serta menghentikan tabiat merokok dalam kalangan rakyat di negara ini.

Dalam pada itu, Presiden Pertubuhan Entiti Vape Malaysia (MOVE), Samsul Kamal Ariffin, berkata pihaknya telah memperjuangkan supaya industri vape dikawal selia sejak hampir 13 tahun lalu.

“Kami faham dan menerima langkah mengenakan cukai ini kerana ini adalah sebahagian daripada kerangka kawal selia,” katanya.

Justeru, beliau mencadangkan supaya kerajaan menyediakan kerangka kawal selia yang jelas di tiga peringkat meliputi pembuatan cecair untuk rokok elektronik, penjualan dan penggunaan.

Katanya, Malaysia memerlukan kawal selia antaranya bagi menentukan lokasi atau kawasan khusus dan terkawal bagi pembuatan cecair vape, melaksanakan peraturan seperti jarak premis dengan sekolah dan had umur individu yang dibenarkan memasuki premis selain garis panduan bagi pengguna.

Sementara itu, seorang pengguna rokok elektronik. Muhammad Amirul Razali, 27, berkata pelaksanaan cukai itu mungkin dapat menghindarkan generasi baharu daripada berjinak-jinak dengan rokok elektronik.

“Pengguna vape sedia ada akan tetap membeli vape ini sebab sudah menjadi tabiat. Rokok pun cukai tinggi, tetapi orang masih sanggup beli,” kata jurutera di sebuah syarikat swasta itu.

Pemilik Molek Vape Store, Hiekal Rosli, 42, berpendapat pelaksanaan cukai itu akan memberi kesan secara tidak langsung terhadap harga rokok elektronik di pasaran.

“Setakat ini daripada maklumat yang kami dapat, pengeluar yang akan dikenakan cukai, jadi bila pengeluar dikenakan cukai, harga produk dijangka akan meningkat,” katanya.

Pada 1 April lepas, media melaporkan kerajaan menerusi notis warta kerajaan Persekutuan melaksanakan cukai ke atas penjualan cecair vape untuk rokok elektronik pada kadar 40 sen setiap mililiter (ml).

– Bernama

See author's posts


Sarawak iktiraf sijil UEC

MIRI: Kerajaan Sarawak akan terus mengiktiraf Sijil Pendidikan Bersatu (UEC), kata Ketua Menteri Datuk Patinggi Tan Sri Abang Johari Tun Openg di sini semalam.

Beliau berkata demikian pada Majlis Pembukaan Sekolah Menengah Riam Road Akademik dan Pentadbiran Blok Baru serta Sekolah Antarabangsa Riam Hill (RHIS).

Katanya, Kerajaan Sarawak juga menyediakan bantuan kewangan setiap tahun kepada sekolah Cina di negeri ini.

“Ini akan membuka lebih banyak pilihan kepada pelajar Sarawak untuk melanjutkan pelajaran ke sekolah menengah dalam mata pelajaran pilihan mereka.

“RHIS akan menjadi tarikan kepada pelajar yang berminat untuk mendapatkan sijil Cambridge yang diiktiraf di peringkat antarabangsa yang diiktiraf oleh universiti ternama di dunia,” jelasnya.

Sementara itu, Pengerusi Bersama Lembaga Sekolah Dato’ Sri Law Kiu Kiong berkata, RHIS ini merupakan satu pencapaian penting dalam bidang pendidikan di Miri.

Beliau menambah bahawa RHIS sebagai sekolah antarabangsa terkemuka untuk menarik pelajar dari Sabah, Semenanjung Malaysia atau Singapura selain dari Sarawak.

“Pembinaan RHIS ini telah mendapat dana bantuan daripada orang ramai di sekitar Bahagian Miri dan bernilai RM5 juta.

“Sehubungan itu, terima kasih kepada dermawan yang telah menyumbang dana sehingga RHIS ini berjaya diadakan,” ujarnya.

Turut hadir, Menteri Kerajaan Temptan dan Perumahan Dato Dr Sim Kui Hian, Menteri Pengangkutan Dato Sri Lee Kim Shin dan Menteri Muda Pelancongan, Kesenian dan Kebudayaan Datuk Sebastian Ting dan Ketua Pegawai Eksekutif (CEO) Sekolah Menengah Riam Road, Dr. Pauline Ho.

Oleh ADUM LIU

See author's posts


Rakyat Israel bantah rampasan wilayah Tebing Barat

TEL AVIV: Rancangan Israel yang mahu merampas beberapa bahagian di Tebing Barat mendapat tentangan daripada rakyatnya sendiri.Ratusan rakyat Israel berkumpul bagi melakukan bantahan di Tel Aviv pada Selasa terhadap rancangan kerajaan itu.Kerajaan Israel sebelum ini menyatakan sedang merancang untuk merampas sebahagian wilayah Tebing Barat sejajar dengan Pelan Damai Timur Tengah oleh pentadbiran Presiden Amerika Syarikat (AS) Donald Trump bermula 1 Julai ini.“Rancangan Trump adalah rancangan perdamaian, ini adalah dasar rancangan perdamaian untuk rundingan dan tujuannya adalah penyelesaian dua negara.

“Apa yang dilakukan adalah pencabulan, malangnya, ini membawa kita ke satu negara,” kata Amos Yadlin, bekas ketua perisik tentera Israel.Rancangan Israel mendapat kecaman komuniti antarabangsa dan meningkatkan kemarahan pemimpin Palestin yang telah menolak cadangan Trump secara tidak langsung itu.

Anggota Knesset daripada parti pembangkang Meretz Israel, Yair Golan berkata rancangan itu mewujudkan lagi situasi yang lebih buruk.“Kita harus menghilangkan segala risiko terhadap nasib Israel. Pengilhakan bertentangan dengan prospek baik Israel.“Ini dapat menciptakan situasi yang menghancurkan Israel dan Palestin, dan merupakan risiko yang tidak boleh kita ambil,” kata Yair Golan. – AFP

See author's posts


Datus United pamer semangat, disiplin

PRESTASI pasukan Datus United dilihat semakin meningkat berdasarkan beberapa siri perlawanan persahabatan yang diadakan baru-baru ini, terutamanya menentang Sarawak United ll yang berkesudahan seri 1-1 di Stadium Sarawak.

Pengurus pasukan Datus United, Awang Putrayusrie Awang Redzuan berkata, anak buahnya kini dilihat mempamerkan semangat dan disiplin yang tinggi dengan mampu mengikat skuad Sarawak United ll pada perlawanan persahabatan di Stadium Sarawak, Ahad lepas.

“Ya, kita akui memang ada beberapa peningkatan dalam corak permainan berbanding persembahan mereka (pemain) pada beberapa aksi persahabatan yang diadakan di sini baru-baru ini.

“Biarpun sekadar mengikat keputusan seri menentang Sarawak United ll, Ahad lalu, saya yakin keputusan itu tetap menjadi satu pencapaian positif dan memberangsangkan,” katanya kepada Utusan Sarawak semalam.

Malah katanya, banyak perubahan dalam pasukan itu terutama dari aspek peningkatan prestasi dan persefahaman antara pemain menjadi faktor penting dalam usaha mereka membentuk skuad mantap menjelang saingan Liga Sri Aman 2021 musim ini yang bakal disambung semula pada bila-bila masa.

Beliau turut menyifatkan barisan pemain kini dalam keadaan terbaik dan cukup bersedia untuk kembali memulakan saingan Liga Sri Aman 2021 selepas menilai empat aksi perlawanan persahabatan yang diharungi setakat ini.

“Keputusan beberapa aksi persahabatan yang telah dilalui sebelum ini, bukanlah menjadi ukuran utama, tetapi sekurang-kurangnya kita dapat menilai tahap kecergasan barisan pemain selepas lebih sebulan tidak beraksi di atas padang dan nyata kemampuan pasukan tidak menghampakan setakat ini.

“Saya boleh katakan, apa yang telah mereka lakukan dalam latihan selama ini termasuklah latihan secara kendiri, berjaya dipraktikkan dengan baik atas padang dan sememangnya kami sudah cukup bersedia untuk kembali beraksi,” ujarnya.

Setakat ini, kata Awang Putrayusrie lagi tiada kecederaan serius yang melanda setiap pemain dan untuk itu, mereka perlu sentiasa berwaspada dalam setiap perlawanan persahabatan selepas ini bagi mengelak perkara yang tidak diingini berlaku ini.

Pemain juga katanya diminta agar sentiasa mematuhi Prosedur Operasi Standard (SOP) dalam apa-apa urusan seharian bagi mengawal penularan Covid-19.

“Cuma apa yang saya harapkan pemain tahu apa yang perlu dilakukan mereka untuk mengekalkan prestasi terbaik dan perlu memastikan tiada kecederaan yang akan berlaku menjelang saingan sebenar Liga Sri Aman 2021 yang akan disambung semula kelak.

Sementara itu, pada perlawanan persahabatan yang diadakan itu, Datus United diperkuatkan beberapa pemain bintang terdiri daripada bekas pemain Sarawak, Mohd Hafiz Abu Bakar, Morris Nyalu, tiga bekas pemain Kuching FA, Remenor Pit, Affyshahrul Affendi, Paul Sambang dan bekas pemain Piala Presiden Sarawak, Abang Nur Afirman dan Jimmy Engai.

Beliau turut berkesempatan merakamkan terima kasih kepada HMN Nadhir Sdn Bhd kerana telah menyumbang kelengkapan jersi kepada Datus United dalam perlawanan persahabatan menentang Sarawak United ll Ahad lepas.

Oleh ADI SAFARMAN

See author's posts


Belum ada vaksin khusus untuk Omicron – WHO

GENEVA: Pakar Pertubuhan Kesihatan Sedunia (WHO) semalam mengesahkan belum ada cukup bukti bagi mengesyorkan suntikan Covid-19 khusus untuk Omicron berbanding versi asal.

Empat vaksin mRNA yang mengandungi subvarian Omicron BA.1 atau BA.4/5 dan digabungkan dengan virus leluhur, dibenarkan untuk digunakan sebagai dos penggalak.

Menurut Pakar Imunisasi Kumpulan Penasihat Strategik (SAGE) WHO, vaksin yang disesuaikan dengan varian dominan global mungkin hanya menawarkan ‘manfaat tambahan yang kecil’.

“Data yang ada pada masa ini tidak mencukupi untuk menyokong pengeluaran sebarang cadangan keutamaan bagi vaksin penggalak yang mengandungi varian bivalen, berbanding vaksin penggalak virus leluhur saja,” katanya dalam satu kenyataan.

WHO sebelum ini sudah memberi lampu hijau bagi Senarai Penggunaan Kecemasan kepada sembilan vaksin dan variasi Covid-19.

Ia merangkumi vaksin Pfizer BioNTech, AstraZeneca, Janssen, Moderna, Sinovac, Sinopharm, Bharat Biotech, Novavax dan CanSinoBIO.

Setiausaha Eksekutif SAGE, Joachim Hombach berkata, sekumpulan pakar menemui vaksin yang mengandungi varian dineutralkan pada tahap sama seperti vaksin asal, dengan peneutralan yang agak lebih tinggi bagi varian Omicron.

Jelasnya, ia adalah kesan yang agak sederhana dan boleh dilihat di makmal.

Apa yang tidak boleh kami lakukan ialah mengaitkan dengan ukuran di makmal ini dengan peningkatan dalam perlindungan klinikal kerana data keberkesanan seperti itu belum tersedia.

“Vaksin ini benar-benar baik tetapi apa yang lebih penting untuk perlindungan ialah anda benar-benar mengambil vaksin sama ada diubah suai untuk Omicron atau tidak.

“Inilah yang membuat perbezaan sama ada untuk vaksin penggalak pertama atau kedua,” katanya.

Setakat 2 Oktober lalu, lebih 615 juta kes Covid-19 disahkan dan lebih 6.5 juta kematian seluruh dunia dilaporkan kepada WHO. – AFP

See author's posts


Brazil tarik diri jadi tuan rumah

GABUNGAN Bolasepak Brazil (CBF) mengumumkan akan menarik diri dari perlumbaan untuk menjadi tuan rumah Piala Dunia Wanita 2023 kerana pengetatan yang dilaksanakan sebagai tindak balas terhadap wabak Covid-19, malah memberikan sokongan kepada Colombia.

CBF berkata, wabah yang melanda Brazil sangat menyukarkan untuk mendapatkan dana awam dan swasta dan komitmen lain yang diperlukan untuk mengemukakan tawaran yang kompetitif.

“Kerana langkah-langkah penghematan fiskal dan ekonomi yang diambil untuk tindak balas terhadap kesan pademik Covid-19, (kerajaan Brazil) membayangkan ia tidak disarankan pada saat ini untuk menandatangani jaminan yang diminta oleh FIFA,” kata CBF dalam satu kenyataan semalam.

Pengunduran diri meninggalkan Colombia, Jepun dan tawaran bersama dari Australia dan New Zealand dalam perlumbaan tiga penjuru untuk menjadi tuan rumah kejohanan.

FIFA di jangka akan mengumumkan keputusannya pada 25 Jun.

Amerika Selatan tidak pernah menjadi tuan rumah kejohanan. CBF berkata ia percaya bahawa “pencalonan tunggal akan meningkatkan peluang Amerika Selatan.”

Ekonomi Brazil semakin memuncak ketika negara itu muncul sebagai pusat terakhir wabah itu, dengan Bank Dunia meramalkan kemelesetan lapan peratus yang menyakitkan tahun ini.

Negara ini telah mencatatkan 37,134 kematian Covid-19 setakat ini, jumlah ketiga tertinggi di dunia, selepas Amerika Syarikat dan Britain. – AFP

See author's posts


Poland lulus undang-undang hak haiwan ternakan

WARSAW: Parlimen Poland hari ini meluluskan undang-undang hak haiwan sekali gus mencetuskan kemarahan dalam kalangan penternak haiwan di negara itu.

Keputusan tersebut turut menyebabkan berlakunya krisis politik selepas salah sebuah parti gabungan kerajaan membantah undang-undang tersebut.

Bagaimanapun selepas satu siri perdebatan semalam dengan sokongan parti pembangkang yang liberal, rang undang-undang itu diluluskan di dewan rendah

Parlimen dengan 356 undi, 75 menentang dan 18 berkecuali.

Bagaimanapun, wakil-wakil rakyat daripada parti Poland Bersatu yang menyertai parti pemerintah Perikatan Parti Undang-Undang dan Keadilan (PiS) bertindak tidak menyokong undang-undang tersebut.

Kebanyakan perwakilan daripada sebuah lagi parti yang bersekutu dengan PiS iaitu Accord juga bertindak berkecuali dalam undian itu.

Situasi itu menyebabkan Ketua PiS, Jaroslaw Kaczynski yang dikenali pencinta kucing mengancam untuk mengeluarkan wakil rakyat daripada parti baharu tersebut

daripada kerajaan dalam satu rombakan Kabinet atau ketika pilihan raya umum nanti.

Ketua PiS di Parlimen Poland, Ryszard Terlecki berkata, rundingan dengan dua parti tersebut turut digantung buat sementara waktu berikutan dua parti berkenaan yang tidak menyokong undang-undang berkenaan.

Dalam pada itu, undang-undang yang masih memerlukan kelulusan Dewan Senat itu melarang penternakan haiwan untuk mendapatkan bulu selain menghentikan eksport halal dan daging kosher.

Kosher ialah makanan yang dibenarkan mengikut peraturan diet Yahudi seperti cara penyembelihan atau penyediaannya.

Poland merupakan pengeluar ketiga terbesar dunia bulu haiwan selepas China dan Denmark, menurut para aktivis.

Ia juga pengeksport utama daging kosher ke Israel dan komuniti Yahudi di Eropah.

“Standard Poland mengenai haiwan tidak sepatutnya menjadi lebih teruk atau lebih baik berbanding negara-negara Barat,” kata Kaczynski pada minggu lalu.

Sebuah kumpulan hak asasi manusia berkata, terdapat kira-kira 550 ladang haiwan untuk mendapatkan bulu binatang itu di Poland. Semua ladang itu menternak 5.2 juta haiwan.

Namun, undang-undang itu mendapat kritikan di kawasan luar bandar yang merupakan tempat ramai penyokong parti PiS.

Pakar-pakar yang dipetik oleh akhbar Gazeta Wyborcza berkata, kesan ekonomi akibat pelaksanaan undang-undang itu adalah sekitar 1.6 juta euro (RM7.82 juta). – AFP

See author's posts


Simpanan lesap lepas isi maklumat di laman web

KUANTAN: Seorang perunding sebuah
hospital di sini hilang RM63,465 daripada akaun simpanannya selepas berkongsi
maklumat peribadi perbankan di laman web palsu kononnya milik Bank Negara
Malaysia (BNM), menurut polis.

Ketua Jabatan Siasatan Jenayah Komersial
Pahang Superintenden Mohd Wazir Mohd Yusof berkata, mangsa berusia 60 tahun itu
mendakwa dia hanya menyedari kehilangan wang itu Isnin lepas, iaitu dua hari
selepas berurusan dengan tiga lelaki kononnya daripada Suruhanjaya Pencegahan
Rasuah Malaysia (SPRM) dan polis.

Katanya, lelaki itu dalam laporan polis
dibuatnya menyatakan dia dihubungi suspek pertama pada Sabtu lepas, yang
memperkenalkan diri sebagai pegawai SPRM Putrajaya bagi menyiasat kegagalannya
membayar cukai pendapatan sebuah syarikat perabot yang kononnya didaftarkan
atas nama mangsa.

“Mangsa menegaskan dia tidak pernah
membuka syarikat yang dikatakan beralamat di Perak menyebabkan suspek pertama
memindahkan talian kepada suspek kedua yang memperkenalkan diri sebagai anggota
polis berpangkat sarjan.

“Suspek kedua mendakwa nama mangsa
dikaitkan dengan kes dadah yang kononnya siasatan dilakukan oleh pegawai polis
bergelar Datuk, menyebabkan talian disambungkan kepada suspek ketiga,” katanya
kepada pemberita di sini semalam.

Mohd Wazir berkata, mangsa yang
mendakwa keliru dengan dakwaan tersebut telah dinasihatkan oleh ‘Datuk’ itu
untuk membuka pautan ke laman web yang dikatakan milik BNM dan mengisi maklumat
seperti diminta kononnya bagi tujuan siasatan.

Katanya, menurut mangsa, dia telah
memasukkan semua maklumat peribadi berkaitan dua akaun banknya dan hanya
membuat semakan baki secara dalam talian petang Isnin lepas, yang ‘mendedahkan’
beberapa transaksi pemindahan wang yang tidak dilakukannya.

Sehubunan itu, mangsa membuat laporan
di Ibu Pejabat Polis Daerah Kuantan di sini Isnin lepas dan siasatan dijalankan
mengikut Seksyen 420 Kanun Keseksaan yang membawa hukuman penjara maksimum 10
tahun dan sebat dan boleh didenda, jika sabit kesalahan. –  BERNAMA

See author's posts


Abang Jo terima kunjungan hormat Pengarah RTM

KUCHING, Isnin – Ketua Menteri, Datuk Patinggi Abang Johari Tun Openg menerima kunjungan hormat daripada Pengarah Jabatan Penyiaran(RTM) Negeri Sarawak, Abdul Hadi Mohd Yusoff di Pejabat Ketua Menteri, Wisma Bapa Malaysia di sini semalam.

Tujuan kunjungan hormat itu adalah bagi memperkenalkan Pengarah Jabatan Penyiaran Negeri Sarawak yang baharu. Abdul Hadi memulakan tugas sebagai Pengarah Jabatan Penyiaran Negeri Sarawak bermula 16 Julai 2020.

Semasa kunjungan itu, Abdul Hadi membincangkan peranan RTM dalam memperkemaskan fungsi radio khususnya di negeri Sarawak.

Antaranya kerjasama yang lebih erat dengan agensi-agensi di Sarawak seperti Unit Komunikasi Awam Sarawak (UKAS), TV Sarawak dan media kerajaan untuk saling melengkapi antara satu sama lain.

Ujar beliau, keutamaannya ialah untuk peyampaian maklumat khususnya kepada masyarakat di luar bandar yang masih lagi menggunakan radio sebagai medium peyampaian utama.

Selain itu, menurut Abdul Hadi, RTM akan mengadakan lebih banyak lagi program bual bicara menerusi semua saluran radio Sarawak.

See author's posts


Keputusan perketat SOP PPN Fasa 2 langkah tepat

KUCHING:Keputusan Jawatankuasa Pengurusan Bencana Negeri (JPBN) Sarawak mengetatkan Prosedur Operasi Standard (SOP) Pelan Pemulihan Negara (PPN) Fasa 2 susulan peningkatan kes positif Covid-19 di negeri ini sangat tepat.

Menurut Ahli Dewan Undangan Negeri (ADUN) Demak Laut Dr Hazland Abg Hipni, ini bertujuan mengekang penularan wabak Covid-19 terutama varian Delta yang mudah merebak dan kini telah banyak menjangkini masyarakat.

“Memendekkan waktu operasi ekonomi dan sosial dari 6:00 pagi hingga 8:00 malam sangat tepat bagi membolehkan banyak masa dihabiskan di rumah.

“Di samping itu, dine-in atau makan di kedai juga tidak lagi dibenarkan buat sementara waktu dan hanya bungkus serta bawa pulang dibenarkan,” katanya ketika ditemui selepas menyaksikan Program Vaksinasi Covid-19 Kampung Tabuan Melayu di Dewan Kampung Tabuan Lot baru-baru ini.

Untuk itu, masyarakat terus digesa untuk mematuhi SOP Fasa 2 yang telah dikemaskini pada 21 Ogos 2021 yang mengambil kira situasi semasa penularan Covid-19.

Dr Hazland mengucapkan terima kasih kepada para petugas barisan hadapan Klinik Kesihatan Tanah Putih yang meneruskan program vaksinasi Covid-19 yang tertangguh akibat pelaksanaan Perintah Kawalan Pergerakan Diperketatkan (PKPD).

“Seramai 560 orang penduduk dari Zon Tabuan Melayu yang terkandas disebabkan Perintah Kawalan Pergerakan Diperketatkan (PKPD) menerima vaksin dos kedua.

“Dengan melengkapkan vaksin ini akan meningkatkan daya tahan badan ke atas jangkitan Covid-19,” ujarnya.

Oleh NUR AIN OTSMAN

See author's posts


Guna bahasa Inggeris tarikan pesakit luar

KUCHING: Penggunaan bahasa Inggeris sebagai bahasa perantaraan di hospital swasta di Sarawak menjadi salah satu faktor mengapa ramai pesakit dari luar negara mendapatkan perkhidmatan perubatan di negeri ini.

Premier Sarawak, Datuk Patinggi Tan Sri Abang Johari Tun Openg berkata, hospital swasta menjadi ciri penting dalam pelancongan perubatan di negeri ini apabila penduduk dari negara jiran datang untuk mendapatkan perkhidmatan perubatan yang berkualiti dan berpatutan.

“Bahasa Inggeris kekal sebagai bahasa perantaraan di hospital swasta di Sarawak, justeru menjadi tarikan kuat kepada pelancong perubatan dari luar negara.

“Seperti sedia maklum, hospital swasta seperti Pusat Pakar Perubatan Normah berfungsi lebih daripada sekadar menyediakan rawatan perubatan kepada rakyat Sarawak kerana ia telah menarik minat orang ramai dari luar negeri ini untuk mendapatkan rawatan perubatan khususnya di Kuching,” katanya.

Beliau berkata demikian ketika berucap pada majlis makan malam Rangkaian Bersama Persatuan Hospital Swasta Malaysia (APHM) di sebuah hotel di sini, malam tadi.

APHM mempunyai 152 ahli mewakili 210 hospital swasta yang dilesenkan oleh Kementerian Kesihatan termasuk 11 di Sarawak sebagai ahlinya.

Sarawak mempunyai hospital swasta pertamanya apabila Pusat Pakar Perubatan Normah ditubuhkan pada Ogos 1988. Ini diikuti dengan penubuhan lebih banyak hospital serupa di Kuching, Sibu, Bintulu dan Miri.

Abang Johari berkata, Malaysia disenaraikan sebagai salah satu destinasi Pelancongan Perubatan terkemuka dunia, yang dipromosikan secara aktif oleh kerajaan melalui Majlis Pelancongan Kesihatan Malaysia (MHTC) dan di Sarawak, oleh Lembaga Pelancongan Sarawak.

“Dengan hubungan udara antarabangsa yang sangat baik ke Kuala Lumpur, Singapura, Shenzen, China dan Pontianak (Indonesia), Sarawak mempunyai potensi lebih besar untuk menjadi hab pelancongan perubatan,” katanya.

Katanya, hospital di negeri ini mempunyai kakitangan perubatan terlatih, berpengalaman, dilengkapi dengan peralatan perubatan yang canggih sekali gus mampu menyediakan penjagaan peringkat tertiari kepada pesakit dari luar negara.

“Beberapa hospital utama di Sarawak telah menjalani akreditasi oleh badan yang diiktiraf antarabangsa seperti MSQH (Persatuan Kualiti Kesihatan Malaysia) sekali gus menjamin kualiti penjagaan dan keselamatan pesakit,” katanya.

See author's posts


Pembuatan Sape sebagai lubuk rezeki

KUCHING: Perbezaan etnik dan budaya tidak menjadi penghalang untuk seorang anak tempatan berbangsa Iban jatuh cinta terhadap alat muzik etnik Orang Ulu yakni sape sekali gus menjadikan ia sebagai lubuk rezeki dengan membuat dan menjualnya.

Elvin Jawol, 31, seorang pelajar Doktor Falsafah (PhD) dalam bidang Kajian Pembangunan mengakui beliau mulai jatuh hati terhadap alat muzik tersebut pada tahun 2016 semasa melakukan kajian penyelidikan di Murum, Belaga yang merupakan sebuah perkampungan etnik Penan.

“Pada masa itu, seorang pemain sape bernama Kuit Kilah menunjukkan bakat beliau dalam bermain sape. Saya diberi peluang untuk memegang dan bermain sape dan sejak dari itu saya mula menyimpan hasrat untuk membuat sape

“Sehingga kini, saya terus komited dalam membuat sape sehingga mampu menjana sedikit pendapatan melaluinya kerana mendapat banyak motivasi dari Peter Omar merupakan seorang pembuat sape dan pemain sape berbangsa Iban dan Mathew Ngau yang selalu memberi semangat kepada saya sebagai orang muda untuk menyahut cabaran beliau agar terus menyambung legasi pembuatan sape kerana menurut beliau, golongan muda pada masa sekarang hanya berminat untuk membeli dan bermain sape sahaja dan kurang minat atau kurang arif membuat sape,” akuinya ketika ditemu bual.

Meskipun tidak menghadiri sebarang kelas khusus dalam bidang pembuatan sape, Elvin bertekad untuk meraih impiannya dengan membuat penelitian menerusi video dalam YouTube dengan menggunakan sebaiknya kemahiran pertukangan yang beliau pelajari sejak dari kecil ketika membantu bapanya membuat kerja pertukangan.

“Berbekalkan video yang saya tonton menerusi YouTube dan kemahiran dalam bidang pertukangan yang saya miliki, saya mulai membuat sape yang pertama pada awal tahun 2017 iaitu selepas tamat pengajian Ijazah Sarjana (Master) sementara menunggu tawaran pengajian pada peringkat PhD di Universiti Malaysia Sarawak.

“Pada mulanya, setiap minggu saya membuat sape dan ada kalanya saya akan berjumpa pembuat sape lain untuk saling berkongsi tips cara membuat sape dengan lebih cekap dan pantas.

“Cikgu Dines Ngau dan Peter Omar merupakan dua individu yang sudi berkongsi tips dalam pembuatan sape dan sejak dari situ, saya aktif membuat sape pada setiap minggu,” ujarnya.

Mengulas lanjut, Elvin mengakui proses yang dilalui untuk menyiapkan sebuah sape memerlukan tempoh sekurang-kurangnya satu bulan kerana proses membuatnya yang rumit dan beliau juga perlu membahagikan masa untuk pengajiannya.

“Selain memerlukan masa dan proses yang teliti, saya juga perlu memilih kayu yang digunakan dan setiap kayu mempunyai kegunaan yang tersendiri. Misalnya, kayu-kayu yang saya gunakan ialah kayu Gerunggang, Medang Pawas atau Tibulus, Medang Sarsi atau Ruan, Temau, Adau atau Arau, Cempedak, Empetir, Emplaie Lilin dan Nyatoh.

“Proses membuat ukiran sape juga bergantung kepada jenis ukiran dan ia mengambil masa secara purata dalam masa sehari.

“Ukiran sape yang saya buat adalah diilhamkan daripada akar tumbuhan yang menjalar. Kebiasaannya ukiran ini turut dipamerkan di rumah panjang Orang Ulu.

“Selain itu, saya juga pernah menghasilkan ukiran bermotifkan pua kumbu dan ukiran iban yang lain seperti bungai terung,” ceritanya yang turut mengakui para pembeli yang membeli sape beliau rata-rata terpikat dengan gambar yang dihantar beliau menerusi media sosial Facebook dan Instagram selain dengan harga sape yang beliau hasilkan adalah mampu milik.

Oleh RYNNA SHA’ERRA

See author's posts